text:
VẼNEGRE
Soaalã kũum tẽegr yaa bũmb sẽn waoogd Wẽnnaam
B KÕO kiris-nebã noor tɩ b maan a Zezi Kirist kũumã Tẽegre, b sẽn boond me tɩ ‘Soaala rɩɩbã.’ (1 Korẽnt dãmba 11:20, Sebr Sõngo) Bõe n kɩt t’a võorã tagem wʋsgo? Wakat bʋgo, la wãn to la b segd n maan-a?
A Zezi Kirist lugla tẽeg-kãng Zʋɩf rãmbã Pak yʋngo, yʋʋmd 33 wã. Pakã ra yaa kibs b sẽn da maand vugr bal yʋʋmd fãa, Zʋɩf rãmbã kiuug ning b sẽn boond tɩ Nizã wã rasem 14 daare. Sẽn na yɩl n mag wakat kãngã, Zʋɩf rãmbã ra gũuda raar ninga wĩntooga sẽn kaoosd sẽn zems lɛɛr 12, tɩ yʋngã me kaoosd lɛɛr 12 wã. Rũndã-rũndã a zemsa ne tʋʋlg kiuugã rasem 21 wã. Ki-paalg ning b sẽn na n yã sẽn deng tʋʋlg kiuug rasem 21 bɩ a poorã wilgda Nizã kiuugã pipi daare. B ra maanda Pakã rasem 14 poore, wĩndgã kõom poore.
A Zezi maana Pakã ne a tʋm-tʋmdbã, n yiis a Zida Iskariot, n yaool n lugl Soaalã kũum Tẽegre. Rɩ-kãng n ledg Zʋɩf rãmbã Pakã, la yaa rẽ n so tɩ b segd n tẽeg-a vugr bal yʋʋmd fãa.
A Matɩe Evãnzillã wilga woto: “A Zezi rɩka buri n ning barka n kao n kõ b karen-biisã n yeele: ‘Bɩ y reeg n dɩ, yõwã yaa mam yĩnga.’ Bãmb yaool n dɩka bõn-yũudla, la bãmb sẽn ning barka, bãmb kõo bãmba n yeele: ‘Bɩ yãmb fãa yũ. Tɩ bõe, yõwã yaa mam zɩɩm sẽn yaa kãab paalg zɩɩm sẽn daag neb wʋsg yel-wẽna sugr yĩnga.’”—Matɩe 26:26-28.
Neb kẽer tẽedame t’a Zezi toeema burã tɩ sɩd lebg a nemd la a toeem divẽ wã tɩ lebg a zɩɩm. La bũmb ba a yembr da pa yãk a Zezi yĩngẽ wã, a sẽn da wa n kõt-b burã sasa ye. A Zezi tʋm-tʋmdbã sɩd ra rɩta a yĩngã la b ra yũud a zɩɩmã bɩ? Ayo, bala woto ra na n yɩɩ ninsaal nemd wãbr la Wẽnnaam noorã kɩɩsgo. (Sɩngre 9:3, 4; Maankʋʋre 17:10) Sã n yaa ne Luk 22:20 (Kãab-paalgã Koe-noogo) a Zezi yeelame: “Bõn-yũudl kãngã yaa kãab paalga, mam zɩɩmã sẽn daag yãmb yĩngã maasem yĩnga.” Yaa bõn-yũudl kãngã n sɩd lebg ‘kãab paalgã’ bɩ? Ra pa tõe n yɩ woto ye, bala kãabg bɩ kaool yaa zems taaba, la pa bũmb b sẽn tõe n yã ne nif bɩ n sɩɩs ye.
Woto yĩnga, burã ne divẽ wã fãa ra yaa bõn-makds bala. Burã makda Kirist yĩngã sẽn zems zãngã. A Zezi kell n dɩka Pakã rɩɩb bur sẽn kellã a yembre. Yaa bur sẽn pa ning rabɩlle. (Yikri 12:8) Biiblã rɩkda rabɩll n makd yel-wẽn bɩ sãoongo. Woto yĩnga, burã makda a Zezi yĩngã sẽn zems zãng a sẽn dɩk n maan maoongã. Ra yaa yĩng sẽn pa tar yel-wẽnde.—Matɩe 16:11, 12; 1 Korẽnt dãmba 5:6, 7; 1 Pɩɛɛr 2:22; 1 Zã 2:1, 2.
Divẽ miuugã makda a Zezi zɩɩmã. Zɩ-kãng kɩtdame tɩ kaool paalgã lebg yel-sɩd sẽn tar yõodo. A Zezi yeelame tɩ b raaga a zɩɩmã “yel-wẽna sugr yĩnga.” Woto, ãdem-biisã tõe n yɩɩ yɩlem Wẽnnaam nifẽ n tõe n kẽ kaool paalgã pʋgẽ ne a Zeova. (Hebre dãmba 9:14; 10:16, 17) Kaool kãng maasem yĩnga, kiris-neb 144000 sẽn yaa sakdb n tõe n kẽng saasẽ. Beenẽ b na n yɩɩ rĩm dãmb la maan-kʋʋdb ãdem-biisã fãa bark yĩnga.—Sɩngre 22:18; Zeremi 31:31-33; 1 Pɩɛɛr 2:9; Wilgri 5:9, 10; 14:1-3.
Ãnda rãmb n segd n wãb burã la b yũ divẽ wã? Wa sẽn zemse, yaa neb nins bal sẽn be kaool paalgã pʋgẽ wã, sẽn dat n yeel tɩ yaa neb nins sẽn tar saagr n na n kẽng saasẽ wã n segd n wãb burã la b yũ divẽ wã. Wẽnnaam vʋʋsem sõngã kɩtdame tɩ nin-kãensã bãng vẽeneg tɩ b tũus-b lame tɩ b na n yɩ rĩm dãmb saasẽ. (Rom dãmba 8:16) A Zezi leb n maana kaool ne bãmba, Rĩung yĩnga.—Luk 22:29.
Yaa wãn to yẽ ne neb nins sẽn tar saagr n na n vɩɩmd wakat sẽn kõn sa tẽng zug Arzãnã pʋgẽ wã? B sakda a Zezi sẽn da kõ noorã n kẽngd Soaalã kũum Tẽegrẽ. La b wata be n kelgd ne waoogre, la b pa wãbd burã, b pa yũud divẽ wã me. Vugr yʋʋmd fãa, Nizã rasem 14, wĩndg kõom poore, a Zeova Kaset rãmbã maanda Soaalã kũum Tẽegre. Baa ne sẽn yaa neb tus a wãn bal n ket sẽn yet tɩ b tara saasẽ vɩɩmã saagrã, tẽeg-kãngã tara yõod wʋsg ne kiris-nebã fãa. Yaa sasa nebã fãa sẽn tõe n tags Wẽnnaam a Zeova la a Zezi Kirist nonglmã sẽn ka mak-n-taagã zugu.—Zã 3:16.


c: text/html

text:
BABG A 9
Naag-
y taab n waoog a Zeova
“Bɩ y waoog sẽn naan-a yĩngr la tẽngã.”—Wilgri 14:7.
Seb-kãngã sõnga yãmb tɩ y bãng tɩ sagls wʋsg n be Biiblã pʋgẽ, n tõe n sõng yãmb ne y zakã rãmba. A Zeova ratame tɩ y paam sũ-noogo. A pʋlmame tɩ y sã n lʋɩɩs yẽ raabã taoore, a na n kõ-y-la sẽn yaa tɩlae wã. (Matɩe 6:33) A sɩd ratame tɩ y yɩ a zoa. Modg-y n maan-y bũmb nins fãa sẽn tõe n sõng-y tɩ y lebg a zoa. Bũmb kae n yaa zu-zẽkr n le ta y sẽn na n paam Wẽnnaam zood ye.—Matɩe 22:37, 38.
1 MODG-Y TƖ YÃMB NE A ZEOVA ZOODÃ TALL PÃNGA
BIIBLÃ SẼN YETE: “Mam na n yɩɩ yãmb Ba, la yãmb na n yɩɩ mam kom-dibli la mam kom-pugli. Zu-soabã Sẽn-tõe-a fãa wã n yete.” (2 Korẽnt dãmba 6:18) Wẽnnaam ratame tɩ y lebg a zoa hakɩka. Pʋʋsgã sõngda wʋsgo. A yeelame tɩ d pʋʋsd-a n “da bas ye.” (1 Tesalonik rãmba 5:17) Y sã n togsd-a y yɩɩrã la sẽn be y sũurẽ wã fãa, noom-a lame. (Filip rãmba 4:6) Y sã n pʋʋsd ne y zakã rãmba, b na n bãngame tɩ y kɩsa sɩd tɩ Wẽnnaam sɩd beeme.
Pʋʋsgã yaa sõma, la y segd n kelgda Wẽnnaam me. Y sã n karemd Biiblã la sɛb nins sẽn wɛgsd a goamã, y kelgd-a Wẽnnaam. (Yɩɩl Sõamyã 1:1, 2) Bʋgsd-y y sẽn karemdã zugu. (Yɩɩl Sõamyã 77:12, 13) Y sã n kẽnd a Zeova Kaset rãmbã tigissã me n pa vaandẽ, y kelgda Wẽnnaam.—Yɩɩl Sõamyã 122:1-4.
Y sã n gomd a Zeova yell ne neb a taabã, rẽ me sõngdame tɩ y zoodã ne-a paase. Wɩng-y ne rẽ, tɩ y na n yãame tɩ yãmb ne a Zeova zoodã pãng sɩd paasdame.—Matɩe 28:19, 20.
Y SẼN TÕE N MAANE:
Daar fãa, yãk-y wakat n karemd Biiblã la y pʋʋsdẽ.
Modg-y tɩ yãmb ne y zakã rãmb lʋɩɩs Wẽnnaam tũubã taoore, n yɩɩd reemã la pemsmã kokrã.
2 NONG-Y ZAK PƲGẼ BIIBL ZÃMSGÃ
BIIBLÃ SẼN YETE: “Bɩ y kolg Wẽnnaam, la bãmb na kolg yãmba.” (Zak 4:8) Yaa tɩlae tɩ y yãk wakat n zãmsd Biiblã ne y zakã rãmb n pa vaandẽ ye. (Sɩngre 18:19) La rẽ bal pa sek ye. Bũmb fãa pʋgẽ, y tog n tẽegda Wẽnnaam yelle. Modg-y n gomd-y Wẽnnaam yell wakat fãa ne y zakã rãmba, tɩ paas b ned kam fãa zoodã ne-a. Y sã n ‘zĩ y zakã pʋgẽ, bɩ y gomd a yelle, la y sã n kẽnd sor zug me, bɩ y gomd a yelle. Gom a yell y gãandg la y yikr wakate.’ (Tõodo 6:6, 7) Yãk-y yam n maan wa a Zozue sẽn yeelã. A yeelame: “Maam ne m yir dãmbã yẽ, tõnd na n tũu Zu-soabã.”—Zozue 24:15.
Y SẼN TÕE N MAANE:
Yãk-y wakat zãmsgã yĩnga, la y modg tɩ zemsd ne zakã ned fãa, la ra vaandẽ ye.

robotstxt: allowed

filter: keep


text:
SAK A 1
D maanda wãn n kelg Wẽnnaam?
Yaa ne Biiblã maasem la Wẽnnaam gomd ne tõndo. 2 Tɩmote 3:16
Wẽnnaam kɩtame tɩ neb gʋls a raabã tɩ be sebr pʋgẽ. B boonda seb-kãng tɩ Biible. A pʋgẽ wã, y yãta bũmb wʋsg sẽn tar yõodo, tɩ dat tɩ y bãnge.
Wẽnnaam mii bũmb nins sẽn yaa sõma ne tõndã. Y sã n kelg-a, y na n paama yam hakɩka.—Yelbũna 1:5.
Wẽnnaam datame tɩ nebã fãa karem Biiblã. A bee ne buud-goam wʋsgo.
Y sã n dat n kelg Wẽnnaam, y segd n karma Biiblã, la y bao n wʋm a goamã võore.
Zĩig fãa, neb n zãmsd Biiblã n bãngd Wẽnnaam. Matɩe 28:19
A Zeova Kaset rãmbã tõe n sõng-y lame tɩ y wʋm Biiblã goam võore.
Dũniyã gill zugu, b zãmsda neb Biiblã tɩ b bãngd Wẽnnaam.
Zãmsgã pa yaood ye. Y tõeeme me n kẽnd a Zeova Kaset rãmbã Rĩung Roogẽ n kelgd sõss sẽn na n sõng-y tɩ y bãng Wẽnnaam.


text:
Bõe la Biiblã yeta?
Tõnd bee dũniyã ‘yaoolem wakat’ bɩ?
Yãmb na n leokame. . .
tɩ n-ye
tɩ ayo
bɩ wõndame?
Biiblã sẽn yete
“Yaoolem wakate, tood na n zĩndame.” (2 Tɩmote 3:1) Biiblã bãngr-goamã sẽn pidsdã, n paas nebã yel-manesem sẽn yaa to-to rũndã-rũndã wã wilgdame tɩ d bee dũni-kãngã “yaoolem wakate.”
Rẽ wɛɛngẽ, bõe me la d tõe n bãng Biiblã pʋgẽ?
Yaoolem wakatã, zaba, kom, tẽn-digimds la bã-longds na n zĩndame.—Matye 24:3, 7; Luk 21:11.
Yaoolem wakatã, nebã yel-manesem na n lebga wẽng wʋsgo, tɩ wẽn-kɩɩsgã me paam pãnga.—2 Tɩmote 3:2-5.
Vɩɩmã na n yɩɩ wãn beoog-daare?
Neb kẽer tẽedame . . . tɩ Wẽnnaam na n sãama dũniyã ne nebã fãa yaoolem wakatã baasgẽ, tɩ sãnda saagdẽ tɩ yɛlã na n yolsame. La yãmb yẽ?
Biiblã sẽn yete
“Nin-tɩrsã na n sooga tẽngã, la b na n paa beenẽ wakat sẽn kõn sa.”—Yɩɩn-sõamyã 37:29.
Rẽ wɛɛngẽ, bõe me la d tõe n bãng Biiblã pʋgẽ?
Yaoolem wakatã baasgẽ, Wẽnnaam na n kɩtame tɩ wẽng buudã fãa sa.—1 Zã 2:17.
Rẽ poore, a na n kɩtame tɩ tẽngã fãa lebg arzãna.—Ezayi 35:1, 6.


text:
Yãmb tẽedame tɩ yãmb tũudmã bal la tũudum hakɩɩk bɩ?
Neb nins sẽn wɩngd ne tũudmã yɛlã, segd n bao n bãnga b tũudmã sã n tata Wẽnnaam la a Zeezi yam. Sã n pa rẽ, b modgrã na n yɩɩ zaalem.
A Zeezi zɩ n wilg tɩ tũudum bɩ sor fãa tata Wẽnnaam yam ye. A yeela woto: “
Zag-noor ning sẽn kẽesd vɩɩm pʋgẽ wã yaa sẽka, tɩ sor ning sẽn dabd-a be wã yaa bãanega, la yaa neb bilf bal n yãt-a.” (Matye 7:14) A Zeova Kaset rãmbã kɩsa sɩd tɩ b bee so-sõngã bɩ tũudum hakɩɩkã pʋgẽ. Sã n pa rẽ, b ra na n toeema tũudum.
Y sã n dat n bãng n paase
Koe-noog sẽn yit Wẽnnaam nengẽ!


text:
Yɩɩll 141
D baooda neb nins sẽn nong laafɩ wã
Telesarz-y:
(Luk 10:6)
A Zeezi yeela tõnd tɩ d moon koɛɛgã.
A kẽna nao, baa ne wĩndgã,
n da gomd a Zeova yelle.
A sẽn da nong Wẽnnaam piisã yĩnga,
a ra moonda
wĩntoogã yiib n tɩ tãag a kõom.
Zagsã pʋsẽ, la soayã noy,
tõnd me baooda nebã buud fãa,
n yet-b tɩ namsgã fãa na n wa saame.
(REESGO)
Dũnyã gill fãa,
d baooda sẽn nong-b laafɩ wã.
Ween-vɩɩsã fãa,
tõnd gẽesda sẽn sɩd rat-b fãagrã.
Tõnd pa na n bak
ned baa yembre.
Koɛɛgã mooneg sɩd lebga tʋʋm-yãgdem.
Nebã vɩɩm bee yell pʋgẽ
tɩ d rat n sõng baa yaa nin-yende.
Tõnd sẽn nong nebã la d sẽn moond koɛɛgã.
Sũ-sãang rãmbã paamda raood
la yolseg hakɩɩka.
Tẽn-bɛdẽ la tẽn-bõonsẽ fãa,
tõnd sã n seg ned sẽn nong Wẽnnaam,
kõta sũ-noog tɩ d rat n ket n wɩngdẽ.
(REESGO)
Dũnyã gill fãa,
d baooda sẽn nong-b laafɩ wã.
Ween-vɩɩsã fãa,
tõnd gẽesda sẽn sɩd rat-b fãagrã.
Tõnd pa na n bak
ned baa yembre.
(Ges-y Eza. 52:7; Mat. 28:19, 20; Luk 8:1; Rom. 10:10.)


text:
SAK 11
B gʋlsa sɛb n togs a Zezi sẽn maan bũmb ninsã
Fo nee rapã sẽn be fotã zugã bɩ?— Yaa a Matɩe, a Mark, a Luk, a Zã, a Pɩɛɛr, a Zak, a Ziid, la a Polle. B fãa zĩnda wakat ning a Zezi sẽn wa n be tẽngã zugã. B gʋlsa sɛb n togs a Zezi sẽn maan bũmb ninsã. D gom b yell bilfu.
Ãnd dãmb la woto?
B fãa sʋka, neb a tãab n da yaa a Zezi tʋm-tʋmdba, n tũud-a n moond koɛɛgã. Fo mii b yʋy bɩ?— Yaa a Matɩe, a Zã ne a Pɩɛɛre. A Matɩe ne a Zã ra mii a Zezi sõma. B yiibã fãa gʋlsa sebr n togs a Zezi vɩɩmã sẽn yɩ to-to. Tʋm-tʋmd a Zã leb n gʋlsa sɛb a naas n paase. Yaa Wilgr sebrã, Zã sebr pipi soabã, yiib-n-soabã la tãab-n-soabã. Tʋm-tʋmd a Pɩɛɛr me gʋlsa sɛb a yiibu. Yaa pipi Pɩɛɛr ne yiib-n-Pɩɛɛre. A togsa a sebr a yiib-n-soabã pʋgẽ tɩ daar a ye, a Zeova zĩnda saasẽ n gom a Zezi yelle. Nebã wʋma a Zeova sẽn yeel yaa: ‘Ada yaa mam Biiga, mam nonga yẽ. M sũurã nooma ne-a.’
La rap a taabã yẽ? Bãmb me sẽn gʋls sɛb ninsã sõngda tõnd tɩ d bãng a Zezi sõma. Wala makre, a Mark ne a Luk. B sẽn wa n na n yõk a Zezi wã, wõnda a Mark zĩnda be, n yã bũmb ning fãa sẽn maanã. A Luk ra yaa logtore. Tog n yaa a Zezi kũumã poor la a lebg kiris-neda.
Neb a yiib n be fotã zug n yaa a Zezi yaopa. Fo mii b yʋy bɩ?— Yaa a Zak ne a Ziid. Sɩngrẽ wã, b ra pa tẽed a Zezi ye. B ra tagsdame meng t’a zugã ka be ye. La b wa n sak n lebga kiris-neba.
D gom a Poll yell masã. Yẽ me gʋlsa sɛb tɩ be Biiblã pʋgẽ. A sẽn wa n da pa kiris-nedã, a yʋʋr da yaa a Soll. A ra kisa kiris-nebã, n da namsd-b wʋsgo. Fo mii bũmb ning sẽn maan t’a sak n lebg kiris-nedã bɩ?— Daar a ye, a Poll da rabda tẽng a to, n wa wʋm ned sẽn be saasẽ n gomd ne-a. Ra yaa a Zezi. A soka a Poll yaa: ‘Bõe yĩng tɩ fo namsd neb nins sẽn tẽed maamã?’ Rẽ tɛka, a Poll toeemame n sak n lebg kiris-neda. A gʋlsa sɛb 14. Yaa Rom dãmb sebrã n tãag Hebre dãmb sebrã.
Tõnd karemda Biiblã daar fãa, pa sɩda?— D sẽn karemd Biiblã, d bãngda bũmb wʋsg a Zezi zugu. Fo rat n bãnga a Zezi sõma bɩ?—
KAREM VƐRSE-KÃENSÃ
2 Pɩɛɛr 1:16-18
Mark 3:21; 14:51
Ziid 1
Tʋʋma 9:1-18


text:
SAK PIIG LA A YOOBE
Tũ-y Wẽnnaam neere
1, 2. Bõe la y segd n sok y menga, la bõe yĩng tɩ rẽ tar yõodo?
BIIBLÃ zãmsgã sõnga yãmb tɩ y bãng tɩ neb wʋsg yetame tɩ b tũuda Wẽnnaam, la b tʋʋmã ne b zãmsgã yaool n pa noom-a ye. (2 Korẽnt-rãmbã 6:
2 Yãmb sã n basa y pĩnd tũudmã, bɩ y gʋlsa lɛtr n wilg tɩ y pa le be be, y segda ne pẽgre. La tõeeme tɩ tũudmã yel-maandɩ pa rẽ bɩ a bũmb kẽer n ket n noom yãmba. Bɩ d gom yel-maandɩ a wãn yelle, la d ges bũmb ning sẽn kɩt t’a Zeova rat tɩ d zãag d mens ne rẽ wã.
YIMAAS-RÃMBÃ NE ROG-N-MIK TŨUDMÃ
3. a) Bõe yĩng tɩ yaa toog ne neb kẽer tɩ b bas yimaas-rãmbã tall n pʋʋsã? b) Bõe la Biiblã yet yimaas-rãmbã tall n pʋʋsã wɛɛngẽ?
3 Na maan yʋʋma, neb kẽer tũnuga ne yimaas-rãmb n pʋʋsdẽ, bɩ b tar tẽn-kug b zagsẽ n kʋʋd maando. Yãmb sã n da maanda woto, tõe tɩ y tagsdame tɩ y sẽn pa le tũnugd ne rẽ n pʋʋsdẽ wã pa zems ye. La tẽeg-y tɩ yaa a Zeova n wilgd tõnd a sẽn dat tɩ d tũ-a to-to. Biiblã yeta tõnd vẽeneg tɩ Wẽnnaam pa rat tɩ d tall yimaas-rãmb n pʋʋs-a ye. —Karm-y Yikr 20:
4. a) Bõe yĩng tɩ d pa segd n waoog d yaab-rãmbã sẽn ki wã wa Wẽnnaam? b) Bõe yĩng t’a Zeova yeel a nin-buiidã tɩ b ra bao n na n gom ne sẽn ki-bã?
4 Neb kẽer rɩkda b pãngã, b sẽk la b ligd n maand bũmb wʋsg n dat n noog b yaab-rãmbã sẽn ki wã sũyã. Sãnda pʋd n waoogd-b-la wa Wẽnnaam. D yãame tɩ sẽn ki-bã pa tõe n sõng tõnd bɩ n maan-d wẽng ye. B pa tɩ vɩ zĩig a to ye. Y sã n bao n na n gom ne yaab-rãmbã yaa yelle, bala yaa zĩn-dãmb yɛla. Yaa rẽ n kɩt t’a Zeova ra gɩdg Israyɛll nebã tɩ b ra bao n gom ne sẽn ki-bã, bɩ n maan bũmb sẽn na n kẽes-b zĩn-dãmb yɛlẽ wã.
5. Bõe n tõe n sõng yãmb tɩ y bas yimaas-rãmbã tall n pʋʋsã, la rog-n-mik tũudmã yɛla?
5 Bõe n tõe n sõng yãmb tɩ y bas yimaas-rãmbã tall n pʋʋsã, la rog-n-mik tũudmã yɛla? Yaa y sẽn na n karem Biiblã la y tags a Zeova sẽn yeel bõn-kãens wɛɛngẽ wã. A Zeova yeelame tɩ yaa bũmb a sẽn kisi. (Tõodo 27:15) Pʋʋs-y-yã a Zeova daar fãa n kos-a t’a sõng-y tɩ y kisg bũmb nins a sẽn kisã, n tõog n tũ-a wa a sẽn datã. (Ezayi 55:9) Y tõe n kɩsa sɩd t’a Zeova na n kõo yãmb pãng tɩ y tõog n zãag y meng fasɩ ne bũmb nins fãa tũudum nins sẽn pa tat a yamã sẽn maandã.
SEGDAME TƖ D MAAN NOWƐLL BƖ?
6. Bõe yĩng tɩ b yãk yʋʋm-sar kiuug rasem 25 wã n tẽegd a Zeezi rogmã?
6 Nowɛllã yaa kibs nebã fãa la bal sẽn mi. B tagsdame tɩ yaa a Zeezi rogmã tẽegr kibsa. Yaool n yaa ziri tũudum kibsa. Sebr a yembr wilgame tɩ Rom tẽngã neb nins sẽn da pʋʋsd wẽn-naandsã ra maanda wĩntoogã rogem daar tẽegr kibs yʋʋm-sar kiuugã rasem 25 wã. Egiliizã taoor dãmb ra ratame tɩ neb wʋsg sẽn da pʋʋsd wẽn-naands tuub n lebg kiris-neba. Rẽ n so tɩ b kell n yãk yʋʋm-sar kiuugã rasem 25 wã n tẽegd a Zeezi rogmã, baa sẽn pa a rogem daarã. (Luk 2:8-12) A Zeezi karen-biisã pa maan Nowɛll ye. Sebr a yembr yeelame tɩ “yʋʋm 200 wã sẽn pʋgl Kiris rogmã, ned baa a ye ra pa mi a Zeezi sẽn dog daar ningã, wʋsg toog meng ra kae ne rẽ ye.” Yaa yʋʋm kobs a Zeezi sẽn loog saasẽ wã poor la nebã yaool n sɩng n maand Nowɛllã.
7. Bõe yĩng tɩ kiris-neb hakɩɩkã pa maand Nowɛllã?
7 Neb wʋsg miime tɩ nebã sẽn noogd b yõor la b kõt taab kũun Nowɛllã sasa wã, n paas a yel-maandɩ a taabã yita sẽn da pʋʋsd-b wẽn-naandsã nengẽ. Rẽ n so tɩ Ãngeletɛɛr tẽngã ne Amerik tẽns sãnda pʋsẽ, b ra tolg n gɩdga Nowɛllã. Ned sã n da kɩɩs n maan Nowɛllã, b sɩbgda a soaba. La tarẽ-n-tarẽ, nebã le wa n sɩngame. Bõe yĩng tɩ kiris-neb hakɩɩkã pa maand Nowɛllã? Bala b ratame tɩ b sẽn maandã fãa ta Wẽnnaam yam.
D TOG N MAANDA ROGEM TẼEGR KIBS BƖ?
8, 9. Bõe yĩng tɩ pipi kiris-nebã pa maan rogem tẽegr kibsa?
8 Kibs a to neb wʋsg sẽn maand yaa rogem tẽegr kibsã. Kiris-ned tog n maanda rẽ bɩ? Biiblã goma neb sẽn maan kibs n tẽeg b rogem daare, la yaa neb sẽn da pa tũud a Zeova. (Sɩngre 40:20; Mark 6:21) Nebã ra maanda rogem tẽegr kibsa, n na n pʋʋs wẽn- faado. Sebr a yembr pʋgẽ, b yeelame tɩ pipi kiris-nebã “ra miime tɩ ned rogem tẽegr kibs yaa minung sẽn yit sẽn tũud-b wẽn-faadã nengẽ.”
9 Pĩnd wẽndẽ wã, Rom-dãmbã ne Gɛrk-rãmbã ra tẽedame tɩ kinkirg n wat biig fãa rogmẽ, n na n gũ biigã a yõor tɛka. Sẽn da pa-b kiris-nebã ra maanda rogem tẽegr kibsa, bala b ra tẽedame tɩ na n kɩtame tɩ kinkirgã gũ a soabã.
10. Bõe yĩng tɩ kiris-nebã pa maand rogem tẽegr kibsa?
10 Yaa vẽeneg t’a Zeova pa nong kibsa, sẽn da pʋʋsd-b wẽn-faadã sẽn da maand ye. (Ezayi 65:11, 12) Rẽ n so tɩ tõnd me pa maand rogem tẽegr kibsa, bɩ kibs buud fãa sẽn pʋʋsd-b wẽn-faadã sẽn da maand ye.
TARA YÕOD TƖ D BÃNG KIBS FÃA SẼN SƖNG TO-TO BƖ?
11. Bõe yĩng tɩ neb kẽer maand tiga? Bõe n segd n tall yõod ne yãmb n yɩɩda?
11 Neb kẽer miime tɩ Nowɛllã ne tig a taab sɩnga ne sẽn da pʋʋsd-b wẽn-faadã, la b ket n maandẽ. B tagsdame tɩ yaa segb bal b sẽn paamd n tõe n tigim ne b zakã rãmba. Yãmb me tagsda woto bɩ? Zak rãmb sã n dat n mi n tigimd taaba, pa wẽng ye. Yaa a Zeova n lugl zaka. Yẽ meng ratame tɩ zems-n-taar zĩnd zakã neb sʋka. La d sẽn na n modg n bao zood sõma ne a Zeova n tar yõod n yɩɩd d sẽn na n maand kibs sẽn pa tat a yam, d sẽn dat n noog d zakã neb sũy yĩnga. Rẽ n so tɩ tʋm-
12. Kibs-bʋs buud la a Zeova kisa?
12 Neb wʋsg tagsdame tɩ pa tar yõod tɩ d bao n bãng kibs fãa sẽn sɩng to-to ye. La ne a Zeova tara yõodo. A kisa kibs nins fãa sẽn tik pĩnd wẽndẽ ziri tũudmã yɛl zutã, bɩ kibs b sẽn maand n kilsd ninsaal wall tẽngã. Wala makre, Ezɩpt nebã ra maanda kibs ka tɛk b wẽn-faadã yĩnga. Israyɛll nebã sẽn wa n yi Ezɩptã, Ezɩpt nebã kibs a ye la b togs n maane, n pʋd-a tɩ “tigr Sẽn-Ka-Saab waoogr yĩnga.” La a Zeova sɩbg-b-la rẽ yĩnga. (Yikri 32:2-10) Wa no-
D TALL MANESEM-SÕNG NE NEB A TAABÃ
13. Y sã n yãk yam n pa na n le maan tigri, tõe tɩ y sok y meng bõe?
13 Y sã n yãk yam n pa na n le maan tigri, tõe tɩ y na n soka y meng yaa: M tʋmd-n-taasã sã n sok maam m sẽn pa maand Nowɛllã võore, m na n leokame tɩ bõe? Ned sã n kõ maam kũun Nowɛllã yĩnga, m maanda wãna? M pagã bɩ m sɩdã sã n dat tɩ m maan kibs sẽn pa noom Wẽnnaam, m maanda wãna? M kambã sã n wa neẽ tɩ b taabã maanda tigr bɩ rogem tẽegr kibsa, bõe la m tõe n maan n sõng-b tɩ b sũy ra sãame?
14, 15. Ned sã n pʋʋs-y ne y taab wall a kõ-y kũun kibs yĩnga, y maanda wãna?
14 Rẽnda ned fãa tall yam n bãng a sẽn na n leok nebã to-to, la a sẽn na n maaneg yel-kãensã fãa pʋsẽ. Wala makre, ned sã n pʋʋs-y ne y taabo, y pa segd n maan y toog kae ye. Y tõeeme bal n pʋʋs-a barka. La ned sã n wa rat n bãng bũmb ning sẽn kɩt tɩ y pa maand kibsa, y tõe n maaga y yĩng n wilg-a. Gũus-y ne y goamã, n da wa paoog ned ye. Biiblã yetame: “Kɩt-y tɩ yãmb goam tall bark wakat fãa n tar yamsem noom, tɩ yãmb na bãng y sẽn tog n leok ned kam fãa to-to tɩ zemse.” (Koloos-rãmbã 4:
15 Ned sã n kõ-y kũun kibs yĩnga, y na n maana wãna? Biiblã pʋgẽ, b pa wilg noy d sẽn segd n tũ rẽ wɛɛngẽ ye. La d tog n modgame n tall sũur-kaset sẽn yaa sõma. (1 Tɩmote 1:18, 19) Tõeeme tɩ sẽn kõ-a yãmb kũunã pa mi tɩ yãmb pa maand kibsã ye. Bɩ tõe t’a yeele: “Mam miime tɩ fo pa maand kibsã, la m datame bal n kõ-f kũuni.” Sẽn yaa a soab fãa, yãmb n yãkd y sã n na n saka kũunã bɩ y na n zãgsame. La y yãkrã poore, y sũurã pa tog n ning-y taal ye. D pa rat n maan bũmb sẽn na n sãam d zoodã ne a Zeova ye.
TALL-Y MANESEM-SÕNG NE Y ZAKÃ NEBA
16. Y zakã rãmb sã n dat n maan tigri, bõe la y segd n maane?
16 Y zakã rãmb sã n dat n maan tigri, bõe la y segd n maane? Y pa segd n maan tɩ lebg zabr ye. Tẽeg-y tɩ b tara sor n na n yãk b sẽn date. Waoog-y-ba, wa yãmb me sẽn dat tɩ b waoog-yã. (Karm-y Matye 7:
17. Y kambã sã n wa neẽ tɩ b taabã maanda tiga, bõe la y tõe n maan n sõng-b tɩ b sũy ra sãame?
17 Bõe la y tõe n maan n sõng y kambã, b sã n wa neẽ tɩ b taabã maanda tig tɩ bãmb pa maandẽ? Y tõe n mi n yãka wakat n maan kibs buud y kambã yĩnga. Y tõeeme me n mi n kõ-b kũuni. La y sẽn tõe n kõ y kambã tɩ naf-b n yɩɩd kũun buud fãa, yaa y sẽn na n baood sẽk n sõsd ne-ba, la y wilgd-b tɩ y nong-b lame.
LEBG-Y TŨUDUM HAKƖƖKÃ NEDA
18. Bõe yĩng tɩ d tog n kẽnd tigissã?
18 D sã n dat n ta a Zeova yam, d tog n laka d mens ne ziri tũudmã, a minundã la a tigã fãa. D togame me n sak tũudum hakɩɩkã. Rẽ baoodame tɩ d maan bõe? Pipi, d tog n kẽnda a Zeova Kaset rãmbã tigissã n pa vaandẽ ye. (Karm-y Ebre-rãmb 10:
19. Bõe yĩng tɩ y segd n wilg neb a taabã bũmb nins y sẽn zãms Biiblã pʋgẽ wã?
19 Bũmb a to me y sẽn na n maan n wilg tɩ y lebga tũudum hakɩɩkã ned yaa y sẽn na n wilgd neb a taabã y sẽn zãms bũmb ning Biiblã pʋgẽ wã. Dũniyã sẽn pid ne tʋʋm-wẽnsã sãamda neb wʋsg sũyã. Tõe tɩ yãmb meng mii neb sũy sẽn sãam rẽ yĩnga. Wilg-y-b tɩ beoog na n yɩɩ neere. Y sã n kẽnd tigissã, la y wilgd neb a taabã Biiblã sẽn yetã, y yam pa na n le be ziri tũudmã yɛl ye. Y sã n yãk yam n tũ a Zeova neere, y tõe n kɩsa sɩd tɩ y na n paama sũ-noogo, la t’a na n ninga y modgrã barka.


text:
SAK 12
Wãn to la y tõe n paam Wẽnnaam zoodo?
1. Wẽnnaam kelgda pʋʋsg fãa bɩ?
Wẽnnaam ratame tɩ neb buud fãa pʋʋsd-a, n togsd-a sẽn be-b sũurẽ, tɩ rẽ la b na n paam a zoodo. (Yɩɩl Sõamyã 65:3) La pa pʋʋsg fãa la a reegd ye. Wala makre, rao sã n namsd a paga, Wẽnnaam tõeeme n pa le kelgd a pʋʋsg ye. (1 Pɩɛɛr 3:7) Israyɛll nebã me sẽn da wa n maand wẽng n pa basdẽ wã, Wẽnnaam da pa le kelgd b pʋʋsgã ye. La ned sẽn maan yel-wẽn-kãsems sã n tek yam n kos sugri, a kelgda a pʋʋsgo. Dẽnd d sẽn paam n tõe n pʋʋs Wẽnnaamã yaa zu-zẽkre.
2. Wãn to la d tog n pʋʋse?
A Zeova a ye tãa la d segd n pʋʋse, bala yẽ la d naanda. Yẽ la Wẽnnaam sɩd-sɩdã. (Matɩe 4:10; 6:9) La d sẽn yaa koangdbã yĩnga, d segd n pʋʋsa ne a Zezi yʋʋre, bala a kii tõnd yel-wẽnã yĩnga. (Zã 14:6) A Zeova pa rat tɩ d pʋʋsgã yɩ goam d sẽn zãms ne zugu, bɩ sẽn be pʋʋsg sebr pʋgẽ ye. A ratame tɩ d togsd-a sẽn be d sũurẽ.
Baa d sã n pʋʋs d sũurẽ, d naandã wʋmdame. (1 Sãmwɛll 1:12, 13) A yetame tɩ d tõe n pʋʋs-a-la sasa buud fãa. Wala makre, d gãandg la d yikr wakate, d sã n wa na n dɩ, la d sã n wa tar zu-loeese.
3. Bõe yĩng tɩ kiris-neb hakɩkã tigimd taaba?
Tõog n yɩ Wẽnnaam zoa pa nana ye. Bala d vɩɩ ne neb sẽn pa tar tẽebo, sẽn tagsd tɩ Wẽnnaam sẽn pʋlem tɩ laafɩ la bãan na n wa zĩnda tẽng zugã yaa gom-vɩɩdo. (2 Tɩmote 3:1, 4; 2 Pɩɛɛr 3:3, 13) Rẽ n so tɩ d segd n tigimd ne d tẽed-n-taasã, tɩ d fãa paamd n kengd taab raoodo.
Y sã n tigimd ne sẽn nong-b Wẽnnaamã, sõngdame tɩ yãmb me sẽn nong-a to-to wã paase. Y sã n kẽnd a Zeova Kaset rãmbã tigissã, neb a taabã tẽeb na n kenga yãmb mengã tẽebã.
4. Wãn to la y tõe n paam Wẽnnaam zoodo?
Yãmb zoe n zãmsa bũmb wʋsg Wẽnnaam Gomdã pʋgẽ. Y sã n bʋgsd rẽ zugu, na n sõng-y lame tɩ y paam Wẽnnaam zoodo. Tagsd-y a tʋʋmã, a saglsã ne a pʋlemsã zug neere. Rẽ, y na n bãngame t’a nonglmã la a yamã sɩd ka to ye.
Yɩl n paam Wẽnnaam zoodo, yaa tɩlae tɩ y tall tẽeb ne-a, la y kɩs-a sɩda. La tẽebã yaa wa bõn-vɩɩga, tɩ y segd n get a yell wakat fãa. Rẽnd y tog n lebgd n tẽegda bũmb nins sẽn wilgd tɩ y sẽn tẽedã yaa sɩdã, tɩ woto kengd y tẽebã.
5. Wãn to la Wẽnnaam zoodã na n naf-yã?
Neb nins sẽn nong a Zeova wã yell pak-a lame. A kogend-b-la ne bũmb nins fãa sẽn tõe n sãam b tẽebã, n kɩt tɩ b kong vɩɩm sẽn kõn sa wã. (Yɩɩl Sõamyã 91:1, 2, 7-10) A keoogda tõnd ne tʋʋm-tʋmdɩ la manesem sẽn tõe n wa ne bãas la sũ-sãamse. A Zeova wilgda tõnd d sẽn na n maan to-to tɩ d vɩɩmã tall barka.
Y sã n dat n bãng n paase
KOS-Y TƖ B WA ZÃMS-Y BIIBLÃ
Bõe yĩng tɩ y tog n zãms Biiblã?
Dũniyã gill zugu, Biiblã sõnga neb milyõ rãmb tɩ b paam b sogsg kẽer leoore. Yãmb me na n sakame tɩ Biiblã sõng-y bɩ?
Biiblã sɩd yetame tɩ bõe?
Pẽneg-
y Wẽnnaam pʋʋsg pʋgẽ
Wẽnnaam kelgda pʋʋsg buud fãa bɩ? Yɩl tɩ y paam sok-


text:
A Zeova Kaset rãmbã sõngda neb nins sabab-wẽns sẽn paamã bɩ?
N-ye! A Zeova Kaset rãmbã sõngda neb nins sabab-wẽns sẽn paamã. Tõnd tũuda saglg ning sẽn be Galat-rãmb 6:10 pʋgẽ wã n sõngd d tẽed-n-taasã, la neb nins sẽn pa a Zeova Kaset rãmbã. Be b yeta woto: “Bɩ d maan nebã fãa neere, la sẽn yɩɩd fãa yaa tẽeb pʋgẽ ba-biisã.” D leb kʋmda sabab-wẽns sẽn paam-b rãmbã, la d sõng-b tɩ b paamd bũmb kẽer sẽn yaa tɩlɛ ne-b Wẽnnaam tũubã pʋgẽ.—2 Korẽnt-rãmbã 1:3, 4.
D sẽn sõngd nebã to-to
Sabab-wẽng poore, tigims nins sẽn be babgẽ be wã kãsem-dãmb modgdame n paam b tigingã neb kibaya, n bãng b sã n data sõngre, la b sẽn tõe n sõng-b to-to. Rẽ poore, kãsem-dãmbã gʋlsda rapoor n tool a Zeova Kaset rãmbã filiyall ning sẽn get b tẽngã koe-mooneg yellã, n togs-b saam-biisã kibay la sõngr ning b sẽn zoe n paame.
Nebã raab sã n yɩɩd tigimsã pãnga, a Zeova Kaset rãmbã Siglgã taoor lʋɩtb Sullã neb getame tɩ b paam sõngre. Yaa woto la pipi kiris-nebã me maan n sõng b tẽed-n-taasã kom wakate. (1 Korẽnt-rãmbã 16:1-4) Filiyallã yãkda neb sẽn na n ges tɩ sõngrã ta neb nins sẽn be raab pʋgẽ wã. A Zeova Kaset rãmb sẽn be zĩis a taab me kẽesda b sẽka, la b tarem n sõngdẽ.—Yel-bũnã 18:24.
D sẽn paamd ligdã to-to
D rɩkda ligdã nebã sẽn toond a Zeova Kaset rãmbã filiyallã n sõngd sabab-wẽns sẽn paam-b rãmbã. (Tʋʋmã 11:27-30; 2 Korẽnt-rãmbã 8:13-15) Sẽn mik tɩ nebã tʋmda ne yamleoog n pa reegd yaoodã, d tara ligdã d sẽn paamdã n sõngd sabab-wẽns sẽn paam-b rãmbã bala. D geta ligdã d sẽn paamdã yell neere.—2 Korẽnt-rãmbã 8:20.


text:
Kibar 12: Nebã meta gasgo
A NOWE kom-dibli wã roga kamb wʋsgo. Kom-kãens me lebga bɛd n dog kamba. Tarẽ-n-tarẽ, neba lebga wʋsg tẽngã zugu.
A Nowe yageng a ye n da boond t’a Nimrood. A ra yaa tãoos sẽn yaa nin-wẽnga, n kʋʋd rũms la neba. A maana a meng rĩm n na n soog nebã. La Wẽnnaam da pa nong a Nimrood ye.
Wakat kãnga, neba fãa ra gomda gom-yende. A Nimrood da ratame tɩ nebã fãa pa zĩ-yend tɩ yẽ paam n soog-ba. Yãmb mii a sẽn maan bũmb ning bɩ? A yeela nebã tɩ b wa tɩ b naag taab n zĩnd tẽng a yembre, la b me gasg a pʋgẽ. Yãmb pa ne nebã sẽn wẽed tãn-koɛɛm fotã zug sɩda?
La Wẽnnaam a Zeova ra pa rat woto ye. A ra ratame tɩ nebã sãeeg n pid tẽngã. La nebã yeelame yaa: ‘Wa-y tɩ d me tẽnga, la gãsg t’a woglem ta saasẽ, n bao yʋʋre.’ B ra ratame n bao yʋʋre, b pa rat n waoog Wẽnnaam ye.
La Wẽnnaam kɩtame tɩ b ka me gasgã n baas ye. Yãmb mii a sẽn maan bũmb ning bɩ? A kɩtame tɩ b goamã lebg toɛy-toɛya. B tiig n gomda goam toɛy-toɛy masã, n pa le wʋmd taab goam ye. Rẽ n so tɩ b boond b tẽngã tɩ Babɛll bɩ Babilon, sẽn dat n yeel tɩ “kalem-kalem.”
Nebã yii Babɛll n sãeeg n kẽng zĩis toor-toore. Neb nins sẽn da wʋmd taab goamã tũu taab n tɩ vɩɩmd zĩ-yende.
Sɩngre 10:1, 8-10; 11:1-9.
Sogsgo
- A Nimrood ra yaa ãnda, la Wẽnnaam da nong-a lame bɩ?
- Bõe yĩng tɩ nebã wẽed tãn-koɛɛma?
- Bõe yĩng tɩ gasgã meebã ra pa ta a Zeova yam?
- Wẽnnaam maana wãn n kɩt tɩ b bas gasgã meebo?
- Tẽngã yʋʋr da boondame tɩ bõe, la a yʋʋrã rat n yeelame tɩ bõe?
- Wẽnnaam sẽn kɩt tɩ nebã goam lebg toor-toor tɩ b pa wʋmd taabã poore, bõe n maane?
Sogsg a taaba
- Karm-y Yelbuna 3:31.
A Nimrood ra yaa nin-bʋg buudu, la rẽ zãmsda tõnd bõe? (Yɩɩl 11:5)
- Karm-y Sɩngr 11:1-9.
Bõe yĩng tɩ nebã ra met gasgo, la bõe yĩng tɩ tʋʋmdã ra pa tõe n pa yalse? (Sɩng. 11:4; Yel. 16:18; Zã 5:44)


text:
Yaa woto la Wẽnnaam da rat bɩ?
Y SÃ N karem zʋrnalle, y sã n ges televiziõ wã bɩ y sã n kelg radio wã, y na mikame tɩ pida ne kibay sẽn gomd bi-be-tʋʋma, zab la terorismã yelle. Tags-y yãmb mengã zu-loees yelle. Tõe tɩ y nin-nongr bãag bɩ a kũum n sãam y sũur wʋsgo. Tõe tɩ y tags wa nin-sõng a Zoob sẽn da yeel tɩ ‘toog wʋm-a’ lame wã.—Zoob 10:15.
Sok-y y meng sogs-kãensã:
Yaa woto la Wẽnnaam da rat maam ne ãdem-biis a taabã fãa yĩng bɩ?
Yɛ la m tõe n paam sõngr n tõog n mao ne m zu-loeesã?
Saagr beeme tɩ d na n wa paama laafɩ tẽngã zug bɩ?
Biiblã leokda sogs-kãensã fãa.
BIIBLÃ YETAME TƖ WẼNNAAM NA N KƖTAME TƖ TẼNGÃ ZUG VƖƖM YƖ WOTO.
“Bãmb na n yẽesa nintãmã fãa t’a ra le zĩnd bãmb ninẽ ye, la kũum ka na n le zĩnd ye, la sũ-sãoong bɩ yãbre walla toog kõn le zĩnd yɛs ye.”—Wilgri 21:4
“Wobs na n yikame n tĩims wa yãgse.”
—Ezai 35:6
“Zoens nin na n pukame.”
—Ezai 35:5
‘Sẽn be-b yaadã pʋsẽ na n wʋma bãmb koɛɛg n yi.’
—Zã 5:28, 29
“Tẽnga ned baa a ye ka na n le yeel t’a ka laafɩ ye.”
—Ezai 33:24
“Ki wʋsg na n zĩnda soolem pʋgẽ.”
—Yɩɩl Sõamyã 72:16
RƖ-Y BIIBLÃ ZÃMSG NAFA
Ra yɩ-y tao-tao n tags tɩ bõn-kãensã b sẽn wilgã pa tõe n yɩ ye. Wẽnnaam kãabame t’a na n maana woto, la Biiblã wilgda a sẽn na n maan dẽ to-to.
La Biiblã pa wilgd rẽ bal ye. Biiblã tõe n sõng-y lame tɩ y sɩd paam sũ-noog masã meng y vɩɩmã pʋgẽ. Tags-y y yɩɩrã la y zu-loeesã yell bilfu. Tõe tɩ ligd kaalem, zak pʋgẽ zu-loeese, yĩns ka laafɩ, bɩ y nin-nongr kũum bee rẽ sʋka. Biiblã tõe n sõnga yãmb tɩ y tõog n mao ne rũndã-rũndã zu-loeesã, la a tõe n kõ-y-la belsgo, a sẽn na n leok sogsg wala bãmba wã:
Bõe yĩng tɩ d namsdẽ?
Wãn to la d tõe n mao ne vɩɩmã yɩɩre?
Wãn to la d tõe n paas d zak pʋgẽ vɩɩmã sũ-noogo?
Bõe n be kũum poore?
Tõnd na n leb n yãa d nin-nongds nins sẽn ki wã bɩ?
Wãn to la d tõe n kɩs sɩd tɩ Wẽnnaam na n pidsa a sẽn kãab bũmb ninsã beoog-daare?
Yãmb sẽn karemd seb-kãngã wã wilgdame tɩ y rat n bãnga Biiblã sẽn yet bũmb nins rẽ fãa wɛɛngẽ wã. Seb-kãngã na n sõng-y lame. Sull fãa tara sokr sẽn be seb-nengã tẽngre. Neb milyõ rãmb nonga a Zeova Kaset rãmb sẽn tũnugd ne sogsg la leoor n zãmsd Biiblã ne-bã, tɩ nafd-ba. D tagsdame tɩ yãmb me na n dɩɩ a nafa. Wẽnd na ning-y barka, y sẽn baood n na n bãng Biiblã sẽn sɩd yet bũmb ning tɩ be yamleoogã!


text:
Talaato, sigri, 13
Fo sã n tõe n sõng f yaka, bɩ f sõng-a la f ra zãgs ye.—Yel. 3:27.
D tẽed-n-taag sã n wa tar zu-loɛɛga, d tõe n maana bũmb takɩ n sõng-a, n bels-a la d keng a raoodo. (Yel. 18:24) Wala makre, sabab-wẽng sã n mi n maane, d tõe n sõnga d tẽed-n-taas nins sẽn be yellã pʋgẽ wã. Saam-bi-poak a ye sẽn yaa pʋg-kõor paama sõngr a woto buudu. Sob-kãseng n sãam a roogã, t’a tẽed-n-taasã sõng-a n manege. A yeelame tɩ yẽ sẽn paam n be a Zeova siglgã pʋgẽ wã noom-a-la hal wʋsgo. Pa b sẽn sõng-a ne a roogã yĩng bal ye. Sẽn yɩɩd fãa, yaa b sẽn keng a tẽebã yĩnga. Sa-kãseng n da sãam saam-bi-poak sẽn pa kẽ kãadem doogo, t’a pa mi a sẽn maandg ye. Saam-biisã tɩ sõng-a lame n maneg a roogã. Rẽ poore, a yeela woto: “Mam pa tol n tõe n bilg m sũurã sẽn noom to-to wã ye.” A paasame tɩ yẽ sẽn tõe bal yaa a pʋʋs a Zeova barka. Vẽenega, d sẽn paam n tar saam-biis sẽn wilgd tɩ b taabã yell sɩd pak-b lame wã noom-d lame. La sẽn noom-d n yɩɩd yaa d sẽn mi t’a Zeova la a Zezi Kirist geta d yellã. w15 1/6 1:17
Sigr rasem 12-18
WIISGU 1–5
Yɩɩll 128 la pʋʋsgo
Sɩngr goama (Min. a 3 bɩ sẽn pa ta woto)
D SẼN BÃNG BIIBLÃ KARENG PƲGẼ
“D sã n mi gũubu, na n sõng-d lame tɩ d tõog toogo”: (Min. 10)
[Ning Wiisg sebrã sɩngr goam video wã tɩ y gese.]
Wiis. 3:20, 21, 24—A Zeremi kell n tẽe a Zeova tɩ wilg t’a mii gũubu. (w12 1/6 14 s. a 3-4; w11-MM 1/9 11 s. a 8)
Wiis. 3:26, 27—D sã n paam zu-loɛɛg d tẽebã yĩng n tõog toogo, na n sõngd-d lame tɩ d wa tõog toog zu-loees a taab sasa. (w07-MM 1/6 11 s. a 2-3)
-
D bʋgs Wẽnnaam Gomdã zug neere: (Min. a 8)
Wiis. 2:17—A Zeova gom-bʋg n pids Zerizalɛm zugu? (w07-MM 1/6 9 s. a 2)
Wiis. 5:7—Rẽ yĩnga a Zeova sɩbgda neb b yaab rãmb yel-wẽn yĩng bɩ? (w07-MM 1/6 10 s. a 5)
Semen-kãngã Biiblã karengã sõnga yãmb tɩ y bãng bõe a Zeova zugu?
Bõe me la yãmb bãng Biiblã kareng pʋgẽ tɩ yɩ-y noogo?
-
Biiblã karengo: (Min. a 4 bɩ sẽn pa ta woto) Wiis. 2:20–3:12
MOON-Y KOƐƐGÃ SÕMA
Pipi sõsg sasa: (Min. a 2 bɩ sẽn pa ta woto) g17.3 gom-zugã.—Bao n lebg n wa kaag kɛlgdã nindaare.
Lebg-n-tɩ-gese: (Min. a 4 bɩ sẽn pa ta woto) g17.3 gom-zugã.—Bool kɛlgdã t’a wa tigissã.
Diskuur: (Min. a 6 bɩ sẽn pa ta woto) w11-MM 1/9 12-13 s. a 11-13—Gom-zugã: A Zeova yaa mam pʋɩɩre.
D WILG TƖ D YAA KIRIS-NEB HAKƖƖKA
Yɩɩll 126
Sõsg tõnd tigingã yĩnga: (Min. a 8) F sã n dat bɩ f sõs “Siglgã taoor lʋɩtb Sull lɛtrã” sẽn be aniyɛɛrã pʋgẽ wã zugu. (yb17 2-5)
L’organisation de Dieu à l’œuvre: (Min. a 7) Ning L’organisation de Dieu à l’œuvre video wã, sigr kiuugã rẽndã tɩ y gese.
Tigingã Biibl zãmsgo: (Min. 30) kr sak 13 s. 33-34 ne zĩ-gũbsã sẽn yet tɩ “No-sɩɩr a wãn bʋ-kaoodbã sẽn dɩke, tɩ sõng tɩ koɛɛgã mooneg kẽng taoore” la “Yãmb yamẽ, Rĩungã sɩd beeme bɩ?”
Kʋms tigsgã la f wilg bũmb nins yell d sẽn na n gom semen ning sẽn watã. (Min. a 3)
Yɩɩll 100 la pʋʋsgo


text:
Mam pa nong Lekollã ye: M maanda wãna?
F sẽn tõe n maane
Tall yam-sõng karengã wɛɛngẽ. Maag f yĩng n tags beoog-daarã yelle. Tõe tɩ bũmb kẽer b sẽn zãmsd yãmb lekollẽ wã wõnda nan pa tar yõod ye. La bũmb toor-toorã b sẽn zãmsd yãmbã na n kɩtame tɩ f wʋmd yɛl wʋsg võore. Na n sõng-f lame tɩ f lebg “
bũmbã fãa, nebã fãa yĩnga,” tɩ f tõe n sõs ne ned buud fãa. (1 Korẽnt-rãmbã 9:22) Sẽn yaa a soab fãa, karengã na n maneg n weka f yamã, tɩ sõng-f f vɩɩmã pʋgẽ.
Tall yam-sõng karen-saamb dãmbã zugu. Baa fo sã n pa nong f karen-saambã, kelg a sẽn yetã. Bũmb ning a sẽn zãmsd yãmbã, a zoe n zãms-a-la karen-biis a taab naoor ka tɛka. Dẽnd wakat ninga, tõe n yɩɩ toog t’a kell n tall yẽesem ning a sẽn da tar sɩngrẽ wã.
Ad yam: A sã n gomda, gʋls bũmb kẽer n wa tẽege. F sã n pa wʋm bũmb võore, zẽk f nug n soke, la ne waoogre. Wilg t’a zãmsgã nooma foo. Na n kõo yẽ me yẽesem n paase.
Tall yam-sõng fo mengã bãngrã wɛɛngẽ. Lekollã tõe n kɩtame tɩ f bãng tɩ f zugã vɩɩme. A Poll yeela a Tɩmote yaa: “
Wɩng ne Wẽnnaam kũun ninga sẽn be fo pʋgẽ” wã. (2 Tɩmote 1:6) Wẽnnaam tũnuga ne a vʋʋsem sõngã n kõ a Tɩmote minim bɩ ‘kũuni’. La a ra tog n modgame n bɩɩs minimã, sã n pa rẽ, Wẽnnaam kũunã ra na n yɩɩ zaalem bala. Yaa sɩd tɩ Wẽnnaam pa tũnug ne a vʋʋsem sõngã n kõ foo minim bɩ bãngr ye. La fo me tara minim. Lekollã tõe n sõnga foo tɩ f bãng f minimã sẽn yaa a soaba, la f bɩɩs-a.


text:
Kibar a 5: B vɩɩmã lebga toogo
A ÃDEM ne a Hawa sẽn yi Edɛnnã poore, b vɩɩmã lebga toog wʋsgo. Masã, b segd n tʋma wʋsg n paam n dɩ. B pa le tar tɩ-neeb ye. Lebga mood la gõose. A Ãdem ne a Hawa sẽn kɩɩs Wẽnnaamã, b pa le yaa Wẽnnaam zo-rãmb ye. Yaa rẽ yĩng la b vɩɩmã sẽn lebg toogã.
Sẽn paas menga, a Ãdem ne a Hawa ra miime tɩ b na n wa kiime. Tẽeg-y tɩ Wẽnnaam da yeel-b lame tɩ b sã n kɩɩs n dɩ tɩɩgã bila, b na n kiime. Daar ning b sẽn dɩ tɩɩgã bilã bala, lebga tɩlae tɩ b wa ki. B sã n da kelgẽ Wẽnnaam n são!
Yaa Wẽnnaam sẽn dig a Ãdem ne a Hawa n yiis Edɛnnã poor la b yaool n dog kamba. Dẽnd b kambã, la b yagensã me na n kʋʋndame la b kiidẽ.
A Ãdem ne a Hawa sã n da kelgẽ Wẽnnaam, bãmb ne b kambã fãa ra na n vɩɩmda ne sũ-noogo. B fãa ra na n vɩɩmda wakat fãa tẽngã zugu. Ned baa a ye ra pa na n kʋʋle, n lʋɩ bãaga, bɩ n ki ye.
Wẽnnaam datame tɩ nebã vɩɩmd wakat fãa ne sũ-noogo. A kãabame tɩ wakat n wat tɩ na n yɩ woto. Tẽngã fãa na n lebga neere, la bãag ka na n le yõk ned ye. Nebã fãa na n nonga taab la b nong Wẽnnaam.
A Hawa sẽn da pa le yaa Wẽnnaam zoa wã yĩnga, a sẽn wa n na n dog a kambã ra zabd-a-la wʋsgo. A sẽn kɩɩs a Zeova wã sɩd kɩtame t’a vɩɩmã lebg toog wʋsgo!
A Ãdem ne a Hawa roga kom-dibli la kom-pugli wʋsgo. B pʋda b pipi bi-riblã yʋʋr t’a Kayẽ, n pʋd yiib-n-soabã t’a Abɛlle. Yãmb mii bũmb ning sẽn paam a Kayẽ ne a Abɛll bɩ?
Sɩngre 3:16-23; 4:1, 2; Wilgri 21:3, 4.
Sogsgo
- Wẽnnaam sẽn dig a Ãdem ne a Hawa wã poore, b vɩɩmã lebga wãn-wãna?
- Bõe n wa n paam a Ãdem ne a Hawa, la bõe yĩnga?
- Bõe yĩng tɩ lebg tɩlae t’a Ãdem ne a Hawa kambã la b yagensã kʋʋl la b ki?
- A Ãdem ne a Hawa sã n da sak a Zeova noorã, bãmb ne b kambã la b yagensã vɩɩm ra na n yɩɩ wãn to?
- A Hawa sẽn kɩɩs Wẽnnaamã, to-bʋg la a paam-yã?
- A Ãdem ne a Hawa pipi kamb a yiibã yʋy la bõe?
- Kamb a taabã sẽn be foto wã zugã yaa ãnd kamba?
Sogsg a taaba
- Karm-y Sɩngr 3:16-23 la 4:1, 2.
Wẽnnaam sẽn kãab tẽngã wẽngã, a Ãdem vɩɩmã lebga wãn-wãna? (Sɩng. 3:17-19; Rom 8:20, 22)
Ne hebre, a Hawa yʋʋrã võor yaa “nin-vɩɩga.” Bõe yĩng tɩ rẽ zemse? (Sɩng. 3:20)
Wãn to la a Zeova ges a Ãdem ne a Hawa yell baa b yel-wẽndã poore? (Sɩng. 3:7, 21)
- Karm-y Wilgr 21:3, 4.
Yel-bʋs la yãmb rat tɩ Wẽnnaam kɩt tɩ sa?


text:
Ɛgzɛrsiis-rãmbã sã n yaa wʋsgo, m maanda wãna?
F sẽn tõe n maane
Bao zĩ-sõngo. Bao zĩig bʋʋr sẽn ka be, la bũmb a to me sẽn pa na n tiis-fo. Ra wigd tele wã me ye.
Lʋɩɩs sẽn tar yõodã taoore. Sẽn mik tɩ lekollã tara yõod wʋsgã, lʋɩɩs rẽ taoore.
Ra viig ye. Yãk wakat takɩ ɛgzɛrsiis-rãmbã maaneg yĩnga, la f ra viig ye.
Sigl ɛgzɛrsiis-rãmbã maanego. Yãk f sẽn na n maan f ɛgzɛrsiis-rãmbã to-to, pʋgdg-pʋgdga. Gʋls rẽ sebr zugu, la f yãk f sẽn na n maan ɛgzɛrsiis fãa n tãag wakat ninga. F sã n sa a ye, bɩ f ning bãnd sebrã zugu.
Vʋʋsdẽ. F sã n wa mik tɩ f yaamẽ, bas n vʋʋse. F sã n paam n pems bilf bɩ f le sɩnge.
Kõ-f meng sɩda. Bãng tɩ bũmb ning sẽn kɩt tɩ f yaa karen-bi-sõngã, pa f zugã sẽn na n vɩ ye. Yaa f sẽn na n tʋmd ne f sũur fãa. (Yel-bũnã 10:4) Fo sã n sɩd modge, f na n yãame tɩ na n woma bi-sõma.


text:
KIRIS-NEBÃ VƖƖM LA B TƲƲMA: TIGISSÃ NA-KẼNDRE Sẽoogo 2016
Y sẽn tõe n kãab sɛbã to-to
Ad-y y sẽn tõe yeel n kãab Gũusg Gasgã ne Koe-noog sẽn yit Wẽnnaam nengẽ sebrã to-to. Gʋls-y y sẽn dat n kãab sɛbã to-to.
D SẼN BÃNG BIIBLÃ KARENG PƲGẼ
D pẽg a Zeova, sẽn kelgd-a pʋʋsgã
D sã n pʋʋsd a Zeova, bõe yĩng tɩ yaa sõma tɩ d gomd bũmb nins d sẽn pʋlm-a wã yelle? Wãn to la d tõe n wilg d pʋʋsg pʋgẽ tɩ d teega a Zeova? (Yɩɩn-sõamyã 61-
D WILG TƖ D YAA KIRIS-NEB HAKƖƖKA
D sã n pa baood bũmb wʋsg vɩɩmã pʋgẽ, sõngd-d lame tɩ d tũ a Zeova sõma
D sã n pa baood bũmb wʋsg vɩɩmã pʋgẽ, na n sõnga tõnd tɩ d tõog n maan bõe? Wãn to la d tõe n dɩk a Zeezi togs-n-taare?
D SẼN BÃNG BIIBLÃ KARENG PƲGẼ
A Zeova nin-buiidã tʋmda tũudum hakɩɩkã yĩng ne yẽesem
Yam bʋg la d tõe n dɩk a Davɩɩd yẽesmã a Zeova tũubã? D sã n tar yẽesem, kɩtdame tɩ d rat n maan bõe? (Yɩɩn-sõamyã 69-
D WILG TƖ D YAA KIRIS-NEB HAKƖƖKA
Y tõe n maka yʋʋmd n ges bɩ?
Neb nins sẽn na n lebg wakat fãa so-pakdbã na n paama sũ-noog la barka.
D WILG TƖ D YAA KIRIS-NEB HAKƖƖKA
Na-kẽndre, wakat fãa so-pakdbã yĩnga
Y na n yãame tɩ baa neb nins sẽk sẽn pa waooge, bɩ sẽn ka laafɩ wall sẽn pa tar-b pãng wʋsgã tõe n lebga wakat fãa so-pakdba.
D SẼN BÃNG BIIBLÃ KARENG PƲGẼ
Tẽeg a Zeova tʋʋmã yelle
A Zeova tʋʋmã kẽer la bʋse? D sã n bʋgs rẽ zugu, wãn to la na n naf-do? (Yɩɩn-sõamyã 74-
D SẼN BÃNG BIIBLÃ KARENG PƲGẼ
A Zeova n yaa a soab ning sẽn ka to yãmb vɩɩmã pʋgẽ bɩ?
Sẽn gʋls-a yɩɩn-sõamyã 83 soabã wilgame t’a Zeova n yaa a soab ning sẽn ka to yẽ vɩɩmã pʋgẽ. Bõe la d tõe n maan n wilg tɩ tõnd me nengẽ yaa woto?


text:
Sak 26
Wãn-wãn la d tõe n sõng n zã Rĩungã roogo?
B sã n yeel t’a Zeova Kaset rãmbã Rĩung roogo, b zoe n pʋda a Zeova yʋʋrã. Rẽ n so tɩ d getẽ tɩ naag n maneg Rĩungã roog bɩ n sõng t’a yɩ yɩlemd n sakd gesg yaa zu-zẽkre, la bũmb d sẽn maand n waoogd a Zeova. Ned fãa tõe n kẽesa a toogo.
Tigissã poore, bɩ y naagd n manegd Rĩungã roogo. Tigsg fãa poore, pagbã la rapã naagda taab n pɩɩsd Rĩungã roog ne yamleoogo. D mi n yãka wakat n pek-a la d maneg-a sõma. Kãsem-soab bɩ kãsemb-sõngd n get tʋʋmdã yelle. La naoor wʋsgo, a tara sebr sẽn wilgd bũmb nins b sẽn segd n maane. Tõe n yɩɩ roogã pɩɩsg la a tẽgbo, goeelsã la feneta wã yẽesgo, we-kɛɛngã zĩig pekr la sagdã lobre, zakã manegr la yɩngã pɩɩsgo. D sẽn wilgd kambã tɩ b tʋmd tʋʋm kẽerã sõngd-b lame tɩ b bãng tɩ b segd n zãa Rĩungã roog sõma.—Koɛɛg Soaba 4:17.
Bũmb sã n dat manegr Rĩungã roogẽ, y tõe n sõngame. Yʋʋmd fãa, d maagda d yĩng n ges bũmb sã n pa be Rĩungã roogẽ la yɩngã n dat manegre. Woto, d yãta zĩis nins sẽn dat manegrã n maneg tao-tao tɩ roogã ket n yaa sõma, n da wa sãam ligd zaalem ye. (2 Kibaya 24:13; 34:10) Rĩungã rot segd n yɩɩ sõma la yɩlma, bala d Wẽnnaamã waoogr zĩig segd n yɩɩ woto. D sã n naagd n manegd Rĩungã roogo, d wilgdame tɩ d nonga a Zeova ne d sũur fãa, la tɩ d nanda zĩig ning d sẽn kẽnd n waoogd-a wã. (Yɩɩl Sõamyã 122:1) Woto kɩtdame me tɩ neb a taabã pẽgda.—2 Korẽnt dãmba 6:3.
Bõe yĩng tɩ d pa segd n maan laas-laas ne d Rĩungã roog zãabo?
D maanda wãn tɩ d Rĩungã roog yaa yɩlemd wakat fãa?
Y sã n dat n bãng n paase
TIGISSI
Bõe la a Zeova Kaset rãmbã maand b tigissã sasa?
Bao-y n bãng-y d sẽn waoogd Wẽnnaam to-to.


text:
Babg a 6: A Zezi rogmã tɛk n tãag a kũumã
Wẽnnaam tʋma malɛk a Gabriyɛll pʋg-sad yʋʋr sẽn boond t’a Maari nengẽ. A yeel-a lame t’a na n doga biig sẽn na n wa lebg rĩm n dɩ naam wakat fãa. La a tog n pʋda biigã yʋʋr t’a Zezi. A Maari rog-a-la rũms roogẽ tɩ pe-kɩɩmb wa ges-a be. Rap sẽn yit yaang n bao n na n tɩ ges biigã, tɩ ãdg wilg-b sore. D na n bãnga ned ning sẽn kɩt tɩ rapã yã ãdgã, la Wẽnnaam sẽn kogl a Zezi to-to t’a bɛɛbã pa tõog n kʋ-a wã.
Sẽn paase, d na n yãame t’a Zezi sẽn wa n tar yʋʋm 12, a sõsa ne karen-saam dãmb wẽnd-doogẽ wã. A sẽn wa n tar yʋʋm 30 a reega lisgu, n sɩng Rĩungã koe-noog moonego, la a zãmsd nebã wa Wẽnnaam sẽn da tʋm-a t’a wa maanã. A Zezi yãka rap 12 tɩ b lebg a tʋm-tʋmdba, tɩ b sõngd-a n moond koɛɛgã.
A Zezi maana yel-soalem wʋsg me. A rɩlga neb kʋʋng ne zĩm bõones a wãn la bur a wãn bala. A sãooga bãad dãmb la a vʋʋg kũ-rãmb menga. Baasgẽ wã, d na n yãa bũmb ning sẽn paam a Zezi a kũumã daare, la b sẽn kʋ-a to-to wã me. A Zezi moona koɛɛgã yʋʋm a tã la pʋɩ-sʋka. Dẽnd babg a yoobã gomda yɛl sẽn zĩnd yʋʋm 34 la kiis a wãn pʋgẽ yelle.


text:
SAK A 8
Wãn to la a Zezi kũumã nafd yãmba?
A Zezi kii sẽn na yɩl tɩ tõnd paam n vɩɩmde. Zã 3:16
Rasem a tãab a Zezi kũumã poore, pagb n kẽng yaoogẽ wã n tɩ mik tɩ yaa vɩʋʋgo. A Zeova vʋʋga a Zezi.
A Zezi vʋʋgrã poore, a puka a meng t’a tʋm-tʋmdbã yã-a.
A Zeova vʋʋga a Zezi t’a le lebg malɛk sẽn tar tõog wʋsgo, n pa na n tol n ki ye. A Zezi karen-biisã yã-a-la a sẽn wa n dʋʋd saasẽ wã.
Wẽnnaam vʋʋga a Zezi n kɩt t’a lebg a Rĩungã rĩma. Daniɛll 7:13, 14
A Zezi sak n kiime tɩ yɩ rond ãdem-biisã yĩnga. (Matɩe 20:28) Rondã yĩnga, Wẽnnaam sakame tɩ tõnd tõe n wa vɩɩmd wakat sẽn kõn sa.
A Zeova kɩtame t’a Zezi lebg rĩma, n na n dɩ naam tẽngã gill zugu. Wẽn-sakdb 144000 la b na n vʋʋg tɩ b kẽng saasẽ. Yaa a Zezi ne nin-kãensã 144000 n na n naag taab n dɩ naam Wẽnnaam Rĩungã sẽn yaa tɩrlem goosneemã pʋgẽ.—Wilgri 14:1-3.
Wẽnnaam Rĩungã na n kɩtame tɩ tẽngã lebg arzãna. Zabã, tʋʋm-beed toor-toorã, naongã la komã na n saame. Nebã na n paama sũ-noog hakɩka.—Yɩɩl Sõamyã 145:16.


text:
Zãms-y y kambã Biiblã
Roagdbã, wilg-y y kambã kiba-kãensã, tɩ b bãng bũmb wʋsg sẽn tar yõod Biiblã pʋgẽ.
Sɩngr-goama
Tõod sebrã goam kẽer tõe n songa yãmb y kambã wubr wɛɛngẽ.
D bãnga bũmb sẽn da solge, tɩ d sũyã noome
Biiblã gomda bũmb yelle, n yetẽ tɩ yaa bũmb sẽn da solge, tɩ nebã ra pa mi ye. Fo rat n bãnga sẽn yaa bũmb ning bɩ?
A Rebeka da ratame t’a Zeova sũur yɩ noogo
Bõe la d tõe n maan n yɩ wa a Rebeka? Karm-y kibarã, n bãng-a sõma.
A Rahaab tẽe a Zeova
Bãng sẽn yɩ to-to t’a Rahaab ne a zakã rãmb põs Zeriko sãoongã sasa.
A maana sẽn noom a ba wã la a Zeova
Bõe la a Zɛfte ra pʋlme, t’a biig sɩd sak n maane? Wãn to la d tõe n maan wa yẽ?
A Sãmwɛll kell n maana sẽn yaa sõma
Bõe la fo segd n maane, n tõog n maand sẽn yaa sõma wa a Sãmwɛll, baa neb a taab sã n maand sẽn pa sõma
A Davɩɩd pa yɩ rabɛɛm ye
Karm-y kiba-kãngã n bãng bũmb ning sẽn kɩt t’a Davɩɩd ra pa rabɛɛmã.
Fo zoe n tagsame tɩ fo yaa f ye, tɩ rabeem yõk-f bɩ?
A Eli sẽn da tagsd t’a yaa a ye tɩ rabeem yõk-a wã, a Zeova yeel-a lame tɩ bõe? Bũmb ning sẽn paam a Eli wã zãmsda tõnd bõe?
A Zozɩas ra tara zo-rãmb sẽn yaa sõma
Biiblã yeelame tɩ pa yɩ nana ne a Zozɩas t’a maan sẽn yaa sõma ye. Ges a zo-rãmbã sẽn sõng-a to-to.
A Zeremi goma a Zeova yell n ka bas ye
Baa nebã sẽn da laad a Zeremi tɩ sãnda me sũy yik ne-a wã, bõe yĩng t’a kell n gom a Zeova yell n ka base?
A Zezi yɩɩ sakda
Pa nana tɩ f sak f baaba ne f ma wakat fãa ye. Ges a Zezi sẽn maan to-to wã tɩ tõe n sõnga foo.
B gʋlsa sɛb n togs a Zezi sẽn maan bũmb ninsã
Bao n bãng neb a nii sẽn gʋls sɛb n togs a Zezi sẽn maan bũmb ninsã. B zĩnda wakat ning a Zezi sẽn wa n be tẽngã zugã.
A Poll yagengã talla raoodo
Bi-bɩɩgã fãaga a yasba. Bõe la a maan-yã?
A Tɩmote ra nonga nebã sõngre
Bõe la fo tõe n maane, tɩ f vɩɩmã yɩ noog wa a Tɩmote?
Rĩung sẽn na n soog tẽngã gilli
A Zezi sã n wa soog tẽngã gilli, vɩɩmã na n yɩɩ wãn-wãna? Fo rat n zĩnda arzãnã pʋgẽ bɩ?


text:
Wãn to la yãmb sigl y tigimsã?
Kãsem-dãmb sull n get nebã yell tiging fãa pʋgẽ. D tara tigims sula, tɩ sull fãa tõe n ta tigims 20. Tigims sul sã n ta bãmb 10, yaa distrik. Yʋʋmd pʋgẽ, d tara kãsem-dãmb sẽn gilgd n kaagd tigimsã, tɩ d boond-b tɩ tigims sul yel-gɛtba.
Yaa Siglgã taoor lʋɩtb Sull neb sẽn sɩng n tũud a Zeova hal sẽn kaoosã, n get tɩ b yiisd sɛb sẽn tik Biiblã, n zãmsd nebã Wẽnnaam daabã, la b kõt saglse. B tʋmda tõnd biru-kãsemsã sẽn be Burkilin Niuyork soolmẽ wã.—Tʋʋmã 15:23-29; 1 Tɩmote 3:1-7.
Y sã n dat n bãng n paase
ÃND DÃMB N MAAND A ZEOVA RAABÃ RŨNDÃ-RŨNDÃ?
Yãmb sã n kẽnd a Zeova Kaset rãmbã tigissã, a yõod yaa bõe?
D tigimda taab n zãmsd Biiblã, la d kengd taab raoodo. D boond-y lame tɩ y wa!
SOGSG NEBÃ SẼN WAE N SOKDẼ
A Zeova Kaset rãmbã yaooda b taoor dãmbã bɩ?
B taoor dãmbã tara waoogr yʋy bɩ? Ãnd n tõe n lebg kãsem-soaba?
TIGISSI
Bõe la b maand Rĩung roogẽ?
Ges-y video wã tɩ y na bãnge.


text:
Arba, sigri, 7
Wẽnnaam ka tũusd neb ye. ned ning fãa, sẽn yaa buud ning fãa sẽn zoet Wẽnnaam la a maand tɩrlem, yẽnda soab tata bãmb yam.—Tʋʋ. 10:34, 35.
Yɩɩ bu-yɛng neb la Wẽnnaam ra kõ a tõogã, rat n yeel tɩ Israyɛll buudã. La Israyɛll sẽn yaa Wẽnnaam dẽndã neb yaa buud toor-toor neba. A Moyiiz tõogã sẽn da gʋls kug zutã ra wilgda Israyɛll nebã sẽn segd n zã b mens to-to kãabg tẽngã pʋgẽ. La sã n yaa ne Israyɛll sẽn yaa Wẽnnaam dẽndã, “Kiris tõogã” sẽn naag ne saglsã gʋlsa b sũyã pʋsẽ. “Kiris tõogã” nafda kiris-nebã fãa, bala a wilgda b sẽn segd n zã b mens to-to dũniyã gill zugu. (Gal. 6:2) A Zeova kɩtame t’a Zeezi wilgd Israyɛll sẽn yaa Wẽnnaam dẽndã neb sore, tɩ nafd-b wʋsgo. Nand tɩ Wẽnnaam maan kaool-paalgã ne nin-kãense, a Zeezi kõ-b-la noy a yiib sẽn tar yõod wʋsgo. A yembr n gomd koe-moonegã yelle, t’a to wã wilgd b sẽn segd n zã b mens to-to, la b manesem sẽn segd n yɩ to-to ne b tẽed-n-taasã. La no-kãensã yaa kiris-nebã fãa yĩnga. Rẽnd sẽn saagd-b n na n kẽng saasẽ wã, la b rãmb nins sẽn saagd n na n vɩɩmd wakat sẽn kõn sa tẽngã zugã fãa segd n saka no-kãense. w16.03 4:10, 11
Sigr rasem a 5-11
ZEREMI 51-52
Yɩɩll 37 la pʋʋsgo
Sɩngr goama (Min. a 3 bɩ sẽn pa ta woto)
D SẼN BÃNG BIIBLÃ KARENG PƲGẼ
“A Zeova gomd fãa pidsda kɛpɩ”: (Min. 10)
Zer. 51:11, 28—A Zeova pĩnd n wilga neb nins sẽn na n deeg Babilondã. (it-2 243 s. a 5-6)
Zer. 51:30—A ra pĩnd n togsame tɩ Babilond nebã pa na n mak zabr ne b bɛɛbã ye. (it-2 365 s. a 6)
Zer. 51:37, 62—A Zeova pĩnd n wilgame tɩ Babilond na n lebga zĩ-vɩʋʋgo. (it-1 252 s. a 2)
-
D bʋgs Wẽnnaam Gomdã zug neere: (Min. a 8)
Zer. 51:25—Bõe yĩng tɩ b bool Babilond tɩ “sãoong tãnga”? (it-2 340 s. a 8)
Zer. 51:42—B sẽn yeel tɩ ‘ko-kãsengã na n dɩɩ Babilondã’ rat n yeelame tɩ bõe? (it-2 258 s. a 2)
Semen-kãngã Biiblã karengã sõnga yãmb tɩ y bãng bõe a Zeova zugu?
Bõe me la yãmb bãng Biiblã kareng pʋgẽ tɩ yɩ-y noogo?
-
Biiblã karengo: (Min. a 4 bɩ sẽn pa ta woto) Zer. 51:1-11
MOON-Y KOƐƐGÃ SÕMA
D segl d mens n kãab nebã sɛbã ki-kãngã: (Min. 15) Sõsg ne kɛlgdbã, sẽn tik “Y sẽn tõe n kãab sɛbã to-to.” Ning video-rãmbã sẽn wilgd d sẽn tõe n kãab sɛbã to-to wã, tɩ rẽ poor bɩ y sõse. Sagl koe-moondbã tɩ b wilg kɛlgdbã kibay nins b sẽn tõe n paame, b sã n kẽ jw.org BIIBLÃ SẼN YETE > SÕNGRE, ZAGSÃ RÃMB YĨNGA.
D WILG TƖ D YAA KIRIS-NEB HAKƖƖKA
Yɩɩll 152
“Yãmb tẽeda ne y sũur fãa t’a Zeova pʋlemsã na n pidsame bɩ?”: (Min. 15) Sõsg ne kɛlgdbã. Sagl b fãa tɩ b mi n sõsd ne b tẽed-n-taasã bãngr-goamã wɛɛngẽ n kengd taab raoodo.—Rom. 1:11, 12
Tigingã Biibl zãmsgo: (Min. 30) kr sak 13 s. 24-32
Kʋms tigsgã la f wilg bũmb nins yell d sẽn na n gom semen ning sẽn watã. (Min. a 3)
Yɩɩll 49 la pʋʋsgo


text:
Bõe yĩng tɩ y boond y sẽn tigimd taab zĩig ningã t’a “Zeova Kaset rãmbã Rĩung roogo”?
Ad bʋʋm a wãn n wilgd tɩ rẽ zemsame:
Tõnd sẽn tigimd taab zĩig ningã yaa roogo, bɩ tigsg zĩiga.
Tõnd tigimda taab n waoogd a Zeova, sẽn yaa Wẽnnaam ning sẽn so Biiblã, la d kõt kaset a yʋʋrã yĩnga.—Yɩɩn-sõamyã 83:19; Ezayi 43:12.
Tõnd leb n tigimda taaba n zãmsd bũmb wʋsg Wẽnnaam Rĩungã a Zeezi sẽn gom a yellã zugu.—Matye 6:9, 10; 24:14; Luk 4:43.
D kot-y lame tɩ y tɩ kaag Rĩung roog sẽn pẽ yãmba, n bãng a Zeova Kaset rãmbã sẽn maand b tigissã to-to.
Y sã n dat n bãng n paase
TIGISSI
Bõe la b maand Rĩung roogẽ?
Ges-y video wã tɩ y na bãnge.


text:
Tõnd yʋʋmd fãa tigis-kãsemsã
A Zeova Kaset rãmbã yiisa video t’a gom-zugã yaa: A Zeova Kaset rãmbã tʋmda koe-noogã na ta zĩig fãa. Yaa video-kãng reng-n-lɛmbg la woto.
Y sã n dat n bãng n paase
ÃND DÃMB N MAAND A ZEOVA RAABÃ RŨNDÃ-RŨNDÃ?
Bõe yĩng t’a Zeova Kaset rãmbã kẽnd tigs-kãsemse?
Yʋʋmd fãa, d maanda tigs-kãsems a tã. Wãn to la tigs-kãsems kãensã tõe n naf-yã?
ÃND DÃMB N MAAND A ZEOVA RAABÃ RŨNDÃ-RŨNDÃ?
A Zeova Kaset rãmbã yaa nin-bʋs buudu?
A Zeova Kaset rãmb a wãn la yãmb mi? Bõe la yãmb sɩd mi tõnd zugu?


text:
Sẽn be sebrã pʋgẽ
ZÃMSGÃ SÕSSÃ
2017, SIG-NOYA, 29–SIGRI, A 4
3 “Pids pʋleng ning fo sẽn pʋlmã”
2017, SIGRI, A 5-11
9 Wẽnnaam Rĩungã sã n wa, bõe n pa na n le zĩndi?
2017, SIGRI, 12-18
18 “Dũniyã fãa bʋ-kaoodã” maanda tɩrg wakat fãa
2017, SIGRI, 19-25
23 Yãmb rɩkda a Zeova togs-n-taar tɩrlmã wɛɛngẽ bɩ?
2017, SIGRI, 26–SẼOOGO, A 2
28 Bɩ d sakd a Zeova tʋʋmã ne yamleoogo, t’a paam pẽgre!
ZÃMSGÃ SÕSSÃ YÕODO
▪ “Pids pʋleng ning fo sẽn pʋlmã”
Yãmb pʋlma a Zeova bũmb bɩ? Yaa bũmb a ye bal bɩ, bɩ taa a yiib wall yɩɩd rẽ? Y tagsdame tɩ y maanda y sẽn tõe tɛk n pidsd y sẽn pʋlm-a wã bɩ? Y sã n dɩka y meng n kõ a Zeova, y pidsda y sẽn pʋlem baraarã bɩ? Y sã n kẽe kãadem, y pidsda y sẽn pʋlem kãadmã daarã bɩ? Sõs-kãnga pʋgẽ, d na n tẽega mak-sõma nins a Zɛfte ne a Ana sẽn kõ wã, tɩ sõng-d fãa sẽn maood n na n pids d sẽn pʋlem a Zeova bũmb ninsã.
▪ Wẽnnaam Rĩungã sã n wa, bõe n pa na n le zĩndi?
D wae n tagsda a Zeova sẽn na n kõ-d bũmb nins arzãna pʋgẽ wã yelle. La sõs-kãngã pʋgẽ, d na n goma a Zeova sẽn na n kɩt tɩ bũmb nins ra le zĩndã yelle. Sẽn na yɩl tɩ laafɩ la sũ-noog zĩnd dũniyã zugu, a Zeova na n kɩtame tɩ yel-bʋs ra le zĩndi? D sã n bãng sokrã leoore, na n kenga d tẽebã, tɩ d nang pãng n tõog toogo.
▪ “Dũniyã fãa bʋ-kaoodã” maanda tɩrg wakat fãa
▪ Yãmb rɩkda a Zeova togs-n-taar tɩrlmã wɛɛngẽ bɩ?
D sã n wa tagsdẽ tɩ b maan-d-la kɛgre, wall yaa ned d sẽn mi la b maan bũmb tɩ d getẽ tɩ yaa kɛgre, tõe n komsa d tẽebã, la lebg toog tɩ d kell n maan sɩda, la d kell n yɩ sik-m-meng soaba. Sõs-kãensa pʋgẽ, d na n tẽega kibay a tãab sẽn be Biiblã pʋgẽ, tɩ sõng-d tɩ d rɩk a Zeova togs-n-taar tɩrlmã wɛɛngẽ.
▪ Bɩ d sakd a Zeova tʋʋmã ne yamleoogo, t’a paam pẽgre!
Bũmb pa paoog a Zeova ye. La a sẽn ne tɩ tõnd tʋmd ne yẽesem n teend a naam sẽn ka to wã noom-a lame. Bʋ-kaoodb sak a 4 ne a 5 wã sõngda tõnd tɩ d bãng t’a Zeova sũur nooma wʋsgo, a sã n get d sẽn naagd taab ne yamleoog n maand a raabã.
SEN BE SEBRÃ PƲGẼ ME
14 Ned vɩɩm kibare: M yãka yam n na n yɩ Kiristã sodaaga


text:
The Tower of Babel (Genesis 11: 1-9)
Mòoré (Mossi)
Babel gâsgo
- Dûniyâ neba fâa goama ra yaa yemre la bâmb da gomda gom yende.
- La neba sê yik yaang n serge, bâmb yâa zî sông Shinéar soolom pùgê, la bâmb zînda be.
- La neba yêsa ne taab n yeel yaa: «Waì tì d wê tânkùèema n wùm.» La tânkùèema reega kug zîiga tì sûud deeg tânmaas zîig bâmb meeba yînga.
- Bâmb yeelame: «Waì tì d me tênga la gâsgo t a woglom ta saasê n maan yùur ìd mens yînga n da sâeeg n pid dûniyâ fâa ye.»
- La Zusoaba sigame n na n ges tênga la gâsog ninga ninsaalba sê da metâ.
- La Zusoaba yeelame: «Gese, neba yaa yemre la bâmb goama yaa yemre, la bâmb sê sìng n na n maan la woto! Bûmb ka le be masâ n na n gìdeg bâmb tì b ra maan eb sê dat n maan bûmb ninga ye.
- Wa tì d sig be n gêdeg bâmb goama tì b ra le tôog n wùm taab goam ye.»
- La Zusoaba kìtame tì bâmb yì be n sâeeg dûniyâ tèk fâa. La bâmb basa tênga meebo.
- Dê poorê, eb pùda tênga yùur tì Babel. Tì bôe, yaa be la Zusoaba gèdeg dûniyâ neba fâa goama, la bâmb kìtame tì neba yi be n sâeeg dûniyâ tèk fâa.
Source: Wênnaam Sebre. La Bible en Mòoré. Société Biblique au Burkina Faso, 1992.
Contributed by Wolfgang Kuhl


text:
Sak 25
Bõe yĩng tɩ d met Rĩung roto, la d maanda wãn n metẽ?
D boonda d sẽn tigimd taab zĩig ningã tɩ Rĩung roogo. Woto zemsame, bala zãmsg ning d sẽn paamd be wã tara loees ne Wẽnnaam Rĩungã, a Zezi sẽn da moond n gomd a yell n yɩlemdẽ wã.—Luk 8:1.
Yaa be la tũudum hakɩkã neb tigimd taaba. Be la d sigind bũmb nins fãa sẽn sõngd tõnd tɩ d moond koɛɛgã. (Matɩe 24:14) D Rĩung rotã bedrem la b neerem pa taab ye. La d pa met-b kẽeng-kẽenga, wall d nags-b tɩ loog nug me ye. Rĩung rot wʋsg pʋsẽ, tigims wʋsg n tigimd n deesd taaba. D sõorã sẽn tar paasgã kɩtame tɩ d me Rĩung rot tusa yʋʋmã noorã. D sã n na n mage, dũniyã gill zugu, yaa a nu la d met daar fãa. La d maanda wãn n tõogd n metẽ?—Matɩe 19:26.
Yaa ligdã b sẽn kõt Rĩung rot meeb yĩngã n sõngde. Rĩung roog fãa pʋgẽ, koglg n be tɩ d ningd ligdi, dũniyã gill zug Rĩung rot meeb yĩnga. Tiging fãa toonda ligdã Betɛllẽ wã tɩ b bĩngdẽ, tɩ tiging sã n wa rat n me wall a maneg Rĩung roog bɩ b yãk n kõ.
Yaa neb toor-toor n sõngd n metẽ, n pa reegd yaood ye. Tẽns wʋsg pʋgẽ, d tara sul sẽn gilgd n met Rĩung roto. Sul-kãens ne neb a taab sẽn sõngd ne yamleoog meta Rĩung rot b sẽn be tẽng ning pʋgẽ wã bɩ tẽn-kɩremsẽ wã. Rĩung roog meeb sasa, bãmb n get tʋʋmdã yelle, la b wilgd b tẽed-n-taasã sẽn wat n sõngdẽ wã tɩ b tʋmdẽ. Tẽns a taab pʋsẽ, b tara sula, tɩ sull fãa tar babgo, t’a tʋʋmd yaa bab-kãng Rĩung rotã meeb la b manegr yell gesgo. Kãsem-dãmb n be sul-kãens pʋsẽ n tar minim rotã meeb wɛɛngẽ. Rĩung roog meeb sasa, bãmb n get tʋʋmdã fãa yelle, tɩ neb sẽn tar bãngr tʋʋm kẽer pʋsẽ me wat n sõngd ne yamleoogo. La tʋm-tʋmdbã wʋsg yaa tigingã neba. Yaa ne Wẽnnaam vʋʋsem sõngã sõngre, n paas a nin-buiidã sẽn tʋmd ne b sũy fãa wã yĩng la d tõogd n tʋmd tʋʋm-kãensã fãa.—Yɩɩl Sõamyã 127:1; Kolos rãmba 3:23.
Bõe yĩng tɩ d boond tõnd sẽn tigimd taab zĩig ningã tɩ Rĩung roogo?
D maanda wãn n met d Rĩung rotã dũniyã gill zugu?
Y sã n dat n bãng n paase
TIGISSI
Bõe la b maand Rĩung roogẽ?
Ges-y video wã tɩ y na bãnge.
ÃND DÃMB N MAAND A ZEOVA RAABÃ RŨNDÃ-RŨNDÃ?
Bõe la a Zeova Kaset rãmbã maand b tigissã sasa?
Yãmb zoe soka y meng n gese bõe la d maand d tigissã sasa bɩ? D kɩsa sɩd tɩ y sã n wat tõnd tigissã, y sũur na n yɩɩ noog wʋsg ne y sẽn na n wʋm bũmb ning sẽn yit Biiblã pʋgẽ wã.


text:
SAK 14
Bõe la y tõe n maan n wilg a Zeova tɩ yẽ la y sakda?
Wilg-y tɩ y bee Wẽnnaam poorẽ. 1 Pɩɛɛr 5:6-9
Ra kẽes-y y toog rog-n-mik la tigr baa a ye sẽn kɩɩsd Biiblã noyã pʋgẽ ye. Woto baooda raoodo.
Ra kẽes-y y toog politik yɛlẽ, bala b pa be a Zeova la a Rĩungã poorẽ ye.
Yãk-y yam n kelg Wẽnnaam la y tũ-a, tɩ rẽ n segde. Matɩe 7:24, 25
Kẽnd-y a Zeova Kaset rãmbã tigissã, tɩ b na n sõng-y lame tɩ y paam Wẽnnaam zoodo.
Bao-y n bãng-y Wẽnnaam n paase, la y modg n sakd a noyã.
Y sã n bãng Wẽnnaam sõma, y tog n dɩka y meng n kõ-a la y reeg koom lisgu.—Matɩe 28:19.
Kelgd-y Wẽnnaam. Karemd-y Biiblã, la y kos a Zeova Kaset rãmbã tɩ b sõng-y tɩ y wʋm a goamã võore. Tũ-y y sẽn zãmsdã. Woto, y na n wa vɩɩmda wakat sẽn kõn sa.—Yɩɩl Sõamyã 37:29.


text:
SAK A YOPOE
Sẽn ki-bã na n wa vʋʋgame!
1-3. Bõe n so tõnd fãa tɩ yaa wa d bee bãens roogẽ? Bõe la a Zeova na n maan n fãag-do?
MAMS-Y wa b sẽn na n dõd yãmb tɩ y tʋma tʋʋm-beedo, n kao y bʋʋd n kẽes-y bãens roogo, n yeel tɩ y na n paa be y yõor tɛka. Wõnda yãmb vɩɩmã sãama zãnga, tɩ sẽn maand le kae ye. La yãmb sẽn wa n tagsdẽ tɩ tɩɩm le kae wã, y wʋmame tɩ ned n tõe n yiis yãmb bãensã roogẽ, la t’a soabã pʋd n yeelame t’a na n sõng-y lame. Y sũur kõn yɩ noog sɩda?
2 Kũumã n so tõnd fãa, tɩ yaa wa d bee bãens roogẽ. Baa d sẽn maan a soab fãa, d pa tõe n põs ye. La a Zeova tõe n fãaga tõnd ne kũumã. A pʋlmame tɩ yaoolem bɛ a sẽn na n “sãam yaa kũumã.”—1 Korẽnt-rãmbã 15:
3 Yãmb sã n wa pa le yɛɛsdẽ tɩ y na n wa kiime, y sũur kõn yɩ noog sɩda? La a Zeova pa na n sãam kũumã bal ye. A na n vʋʋga sẽn ki-bã menga. Tags-y n ges-y rẽ sẽn na n naf yãmb to-to. A Zeova pʋlmame tɩ “sẽn ki-bã” na n yikame. (Ezayi 26:
NED D SẼN NONG SÃ N MAAN KAALEM
4. a) D roagd bɩ d zo-nongr sã n maan kaalem, bõe n tõe n bels-do? b) Ãnd dãmb n da yaa a Zeezi zo-rãmba?
4 D roagd bɩ d zo-nongr sã n maan kaalem, d toogã la d sũ-sãangã pa tõe n bãng n bilg ye. Bũmb kae d sẽn tõe n maan n vʋʋg-a ye. La Biiblã goamã kõta belsg meng-menga. (Karm-y 2 Korẽnt-rãmb 1:
5, 6. a) A Zeezi sẽn yã a Lazaar zakã neb la a zo-rãmbã sũ-sãangã, bõe la a maan-yã? b) D sẽn bãng a Zeezi manesem sẽn yaa to-to ned kũum sasa wã, bõe yĩng tɩ rẽ belsd tõndo?
5 A Zeezi kẽngame n na n tɩ bels a Mart ne a Maari. A Mart sẽn wʋm t’a Zeezi watame wã, a yikame n tɩ seg-a tẽngã noore. A sẽn yã a Zeezi wã, a sũurã yɩɩ noogo. Baasgo, a yeela a Zeezi yaa: “Yãmb sã n dag n beẽ ka, mam tão wã dag n ka na n ki ye.” A Mart tagsame t’a Zeezi waame tɩ sãam n sɛɛme. A Zeezi wa n yãa a Maari me sẽn yãbda. B sũyã sẽn sãamã namsa a Zeezi hal tɩ yẽ me yãbe. (Zã 11:
6 D sẽn mi t’a Zeezi mii tõnd toogã, sɩd belsd-d lame. A Zeezi kell n yaa wa a Ba wã kɛpɩ. (Zã 14:9) A Zeova tara tõog n na n sãam kũumã wakat sẽn kõn sa, la yaa woto la a na n maan ka la bilfu.
“LAZAARE, WA YI KA!”
7, 8. Bõe yĩng t’a Mart ra pa rat tɩ b lak yaoogã noore? Bõe la a Zeezi maan-yã?
7 A Zeezi sẽn ta yaoogẽ wã, a mikame tɩ b paga yaoogã noor ne kug-bedre, t’a yeel tɩ b lak kugrã. La a Mart ra pa rat n sak ye. Bala b sẽn mum a Lazaarã zoe n taa rasem a naase. (Zã 11:
8 A Zeezi zẽka a koɛɛg n yeele: “Lazaare, wa yi ka!” A Mart ne a Maari sẽn yã bũmb ning wakat kãngã ling-b-la wʋsgo. Bala, “sẽn dag n ki-a wã yiime, la a nao wã ne a nusã vila ne pɛɛla.” (Zã 11:
“BI-PUGLA, MAM YETA FOOM TƖ F YIKI”
9, 10. a) Ãnd n kõ a Zeezi tõog t’a vʋʋg neb sẽn da ki? b) Bõe yĩng tɩ kibay nins sẽn gomd neb sẽn vʋʋgã yell nafd tõndo?
9 Rẽ yĩnga, a Zeezi vʋʋga nebã ne a meng pãng bɩ? Ayo. Nand t’a vʋʋg a Lazaare, a pʋʋsa a Zeova, t’a kõ-a tõogo. (Karm-y Zã 11:
10 Neb nins a Zeezi sẽn vʋʋgã le baas n kiime. La d sã n karemd kiba-kãensã, na n naf-d lame, bala na n kɩtame tɩ d tẽ manegre. A Zeova ratame n vʋʋg sẽn ki-bã, la a na n sɩd vʋʋg-b lame.
NEB NINS SẼN VƲƲGÃ KIBAY SẼN ZÃMSD TÕND BŨMB NINGA
11. Koɛɛg soab 9:5 sẽn yetã kɩtame tɩ d mi bõe a Lazaar zugu?
11 Biiblã yeta vẽeneg tɩ “sẽn ki-bã ka leb n mi bũmb” ye. Sɩd me, a Lazaar ra ka mi bũmb ye. (Koɛɛg soaba 9:
12. Bõe yĩng tɩ d tõe n kɩs sɩd t’a Lazaar vʋʋgame?
12 A Zeezi sẽn vʋʋg a Lazaarã, neb wʋsg n maan kaseto. Baa a Zeezi bɛɛbã meng ra miime tɩ yaa yẽ n maan yel-solemdã. A Lazaar ra le vɩɩme, tɩ yaa kaset t’a sɩd vʋʋgame. (Zã 11:
13. Bõe yĩng tɩ d tõe n kɩs sɩd t’a Zeova na n vʋʋga sẽn ki-bã?
13 A Zeezi yeelame tɩ “neb nins fãa sẽn be yaadẽ” wã na n vʋʋgame. (Zã 5:28) Woto rat n yeelame tɩ neb nins fãa sẽn ki t’a Zeova tẽr b yellã na n vʋʋgame. La sẽn na yɩl t’a Zeova vʋʋg neda, yaa tɩlɛ t’a tẽr a soabã yalẽ wã ne a bũmba fãa. A sɩd tõe n maana rẽ bɩ? Ãdsã sõor yaa milyaar ka tɛka, la Biiblã yetame t’a Zeova mii ãdg fãa yʋʋre. (Karm-y Yɩɩn-sõamyã 147:
14, 15. A Zoob sẽn yeelã sõngda tõnd tɩ d bãng bõe kũum vʋʋgrã wɛɛngẽ?
14 Wẽn-sakd a Zoob ra tẽeda kũum vʋʋgrã. A sokame yaa: “Ned sã n ki, a tõe n le vʋʋgame bɩ?” Rẽ poore, a yeela a Zeova yaa: “Yãmb sã n bool maam, mam na n sakame. La y na n nonga maam tɩ m yaa y nug-tʋʋmde.” Hakɩɩka, a Zoob ra miime t’a Zeova gũuda wakat ning a sẽn yãk n na n vʋʋg sẽn ki-bã.
15 Yãmb sẽn bãng tɩ sẽn ki-bã na n wa vʋʋgame wã, y tagsg yaa wãna? Tõe tɩ y sokda y meng yaa: ‘La mam zakã neb ne m zo-rãmb nins sẽn maan kaalmã yẽ, bãmb me na n vʋʋgame bɩ?’ D sẽn mi t’a Zeova sɩd rat n vʋʋga sẽn ki-bã, belsd-d lame. A na n vʋʋg-b lame tɩ b vɩɩmd yɛ? Ãnd dãmb n na n vʋʋge? D ges Biiblã sẽn yete.
B NA N WƲMA A KOƐƐGÃ N YI
16. B sẽn na n vʋʋg-b rãmb tɩ b zĩnd tẽngã zugã vɩɩm na n yɩɩ wãn-wãna?
16 Pĩnd wẽndẽ wã, neb nins b sẽn vʋʋgã leb n vɩɩmda tẽngã zug ne b zakã rãmb la ne b zo-rãmba. Kũum vʋʋgrã sẽn watã me na n yɩɩ tẽngã zugu. La na n yɩɩ sõma n yɩɩd pĩndã. Bõe yĩnga? Bala neb nins b sẽn na n vʋʋgã tõe n wa paam n zĩnda tẽngã zug wakat sẽn kõn sa, n pa tol n le ki ye. Wakat kãnga, vɩɩmã na n yɩɩ noog n yɩɩd rũndã-
17. Ãnd dãmb n na n vʋʋge?
17 Ãnd dãmb n na n vʋʋge? A Zeezi yeelame tɩ ‘neb nins fãa sẽn be yaadẽ na n wʋma yẽ koɛɛga. . . n yi.’ (Zã 5:
18. Ãnd dãmb la“ nin-sõamyã” wã sẽn na n vʋʋgã?
18 Neb nins sẽn sak a Zeova nand t’a Zeezi wa tẽngã zugã naaga “ nin-sõamyã” wã. Wala makre a Nowe, a Abrahaam, a Saara, a Moyiizi, a Rut la a Ɛstɛɛr na n vʋʋgame n zĩnd tẽngã zugu. Y sã n karem Ebre-rãmb sak 11 wã, b sõdga pagb la rap kẽer beenẽ. La rũndã-
19. Ãnd dãmb la b sẽn bool tɩ ‘nin-wẽnsã’? A Zeova na n vʋʋg-b lame tɩ b paam n maan bõe?
19 Neb nins b sẽn bool tɩ ‘nin-wẽnsã’ yaa neb milyaar dãmb sẽn ki n pa paam n bãng a Zeova. La a Zeova pa na n yĩm b yell ye. A na n vʋʋg-b lame tɩ b paam n bãng-a la b maan a raabã.
20. Bõe yĩng tɩ pa sẽn ki-bã fãa n na n vʋʋge?
20 Woto rat n yeelame tɩ neb nins fãa sẽn ki wã na n vʋʋgame bɩ? Ayo. A Zeezi yeelame tɩ neb kẽer n pa na n vʋʋge. (Luk 12:5) A Zeova n mi ned sã n na n vʋʋgame bɩ a pa na n vʋʋge. Yẽ la Bʋ-kaood kãsengã, la a kõ a Zeezi me tõog t’a na n “kao nin-vɩɩse, la kũum bʋʋdo.” (Tʋʋmã 10:
NEB N NA N VƲƲG N TƖ VƖƖMD SAASẼ
21, 22. a) Sẽn na n kẽng-b saasẽ wã vʋʋgda ne yĩng-bʋg buudu? b) Ãnd la Wẽnnaam vʋʋg pipi t’a lebg malɛk n kẽng saasẽ?
21 Biiblã yetame tɩ neb n na n vʋʋg n tɩ zĩnd saasẽ. Wẽnnaam sã n vʋʋg ned t’a na n tɩ vɩɩmd saasẽ, a soabã pa le tar yĩn-nems wa ninsaal ye. A lebga malɛka.
22 A Zeezi n yɩ pipi n paam tɩ Wẽnnaam vʋʋg-a t’a lebg malɛka. (Zã 3:
23, 24. Ãnd dãmb la a Zeezi sẽn bool tɩ “wubr pa zemb bũmbã,” la b sõorã yaa wãna?
23 A Zeezi kũumã sẽn wa n kolgdẽ, a yeela a karen-biisã yaa: “Mam dabdame n na n tɩ segl zĩig yãmb yĩnga.” (Zã 14:2) Woto rat n yeelame tɩ kiris-neb kẽer n na n vʋʋg n tɩ zĩnd saasẽ ne yẽ. Yaa neb a wãna? A Zeezi wilgame tɩ b sõorã pa waoog ye. A bool-b lame tɩ “wubr pa zemb bũmbu.” (Luk 12:
24 Wakat bʋg la kiris-neb 144000 na n vʋʋge? Biiblã wilgame tɩ yaa Kirisã sã n wa sɩng a naamã rɩɩb saasẽ. (1 Korẽnt-rãmbã 15:
25. Sak ning sẽn pʋgdã na n sõng-d lame tɩ d bãng bõe?
25 Ka la bilfu, a Zeova na n kɩtame tɩ kũum pa le zĩndi, tɩ ãdem-biisã paam b mens ne kũumã. (Karm-y Ezayi 25:
^ sull 9 Kibay a taab n be Biiblã pʋgẽ, n gomd neb b sẽn vʋʋg yelle. Yaa kamb la kãsemba, pagb la rapa. Kẽer yaa Israyɛll neb tɩ sãnda yaa bu-zẽms neba. Karm-y 1 Rĩm-dãmbã 17:


text:
Dʋrwa-rãmba
Copyright
© 2014 Watch Tower Bible and Tract Society of Pennsylvania, Inc. Tous droits réservés.
Yaa Watchtower Bible and Tract Society of New York, Inc. n get sɩt wɛɛbã yelle (“Watchtower”). Yaa Watch Tower Bible and Tract Society of Pennsylvania n so sɛb la bũmb nins sẽn be sɩt-kãngã zugã dʋrwa-rãmbã fãa. Sã n wa pa woto, b togsd n welgame.
Mark-rãmba yaa Adobe Systems Incorporated n so Adobe, Adobe logo, n paas Acrobat ne Acrobat logo wã dʋrwa-rãmbã. Yaa Apple Inc. me n so iTunes ne iPod dʋrwa-rãmbã. Teed a taabã sẽn ketã me tara b soaadba.
Y sẽn segd n sake, la sɩtã dʋrwa-rãmba
Yaa yãmb sẽn segd n sak noy ninsã n kõt-y sor tɩ y tõe n kẽ sɩtã pʋgẽ. Y sã n kẽ sɩt-kãngã pʋgẽ, wilgdame tɩ y saka no-kãens fãa. Noor sã n bee be y sẽn pa sake, bɩ y ra kẽ sɩtã pʋgẽ ye.
Bõe la yãmb tar sor n tõe n maan tõnd sɩtã pʋgẽ? Y tõe n gesa video-rãmba, fot-rãmba, wall y kelg miziki, pa rẽ bɩ y telesarz-ba. Y leb n tõe n ẽmprima sɛb la bũmb a taaba. La y pa segd n koos bũmb baa a yembr y sẽn yãk tõnd sɩtã pʋgẽ ye. Ad bũmb kẽer me y sẽn pa segd n maane:
Y pa segd n yãk bũmb sɩt-kãngã pʋgẽ n ning ẽntɛrnetã pʋgẽ ye (baa sẽn yaa sɩt ninga, wall reezo-sosiall ning fãa pʋgẽ).
Y pa segd n dɩk bũmb sɩt-kãngã pʋgẽ n ning ordinatɛɛr programm pʋgẽ ye. Y pa segd me n tũnug ne ordinatɛɛr programm n kɩt tɩ nebã bãng bũmb sẽn be sɩt-kãngã pʋgẽ ye.
Y leb n pa segd n ges bũmb sẽn be sɩtã pʋgẽ n maan a wõnego, pa rẽ bɩ y maan a kopi-rãmba, wall y tall-a n bao ligd ne manesem buud baa a ye (baa y sã n pa baood yõodo). Yaa woto me ne programm buud fãa y sẽn tõe n paam sɩt-kãngã pʋgẽ, wall y sẽn tõe n tũnug ne sɩt-kãngã n paame.
Y pa tar sor n na n kẽ sɩt-kãngã pʋgẽ n maan bũmb y sẽn tõe n tũnug n kõ neb koode, pa rẽ bɩ teedo, wall y wilg-b b sẽn tõe n maan to-to n paam kibay buud toor-toor tõnd sistɛm ẽnformatikã zug ye. (Makre, b sẽn boond a soab tɩ web scraping bɩ harvesting me naagame. Rat n yeel tɩ kẽ sɩt wɛɛb pʋgẽ n vaag a teed sẽn na yɩl n toeem-ba, pa rẽ bɩ n kɩt tɩ neb a taab tõe n tũnug ne manesem zẽng n kẽ sɩtã pʋgẽ wã.)
Y leb n pa tog n tʋm ne sɩtã ne manesem sẽn pa zemse, rat n yeel tɩ y pa segd n kẽ a pʋgẽ wã ne manesem a to tɩ pa b sẽn wilg y sẽn segd n maan to-to wã ye.
Y pa tar sor me n na n tʋm ne sɩtã ne manesem sẽn tõe n sãam-a, pa rẽ bɩ sẽn tõe n kɩt tɩ neb a taab pa le tõe n kẽ a pʋgẽ wã ye. Y pa segd n tũnug ne-a n maan bũmb baa a yembr tẽngã laloa wã sẽn gɩdge, wala neb wẽgbo, zãmbo, wagdem wall kɛgr buud fãa ye.
Y pa segd n tũnug ne sɩt-kãngã n maan koosem buud baa a yembr piblisite ye.
Y sã n kɩɩs noy nins y sẽn segd n sakã
Y sã n kɩɩs no-kãensã baa yaa a yembre, Watchtower na n sɩbg-y lame tɩ zems noy nins b sẽn gãnegã. Wala makre, b tõe n gɩdg-y lame tɩ y ra le tõog n kẽ sɩtã pʋgẽ ye, b tõe n gɩdga ordinatɛɛr dãmb nins fãa sẽn tar yãmb IP adɛrsã me tɩ b ra le tõog n kẽ sɩtã pʋgẽ, wall b bool-y bʋ-kaoodb taoore.
D sã n toeem bũmbu
Watchtower tõe n wa toeema noy nins y sẽn segd n sakã. La b sã n wa toeem-b n ning sɩtã pʋg tɛka, ned sã n kɩɩs noore, b na n tika no-paals nins b sẽn gãnegã zug n bʋ a soaba. Woto yĩnga, d kot-y lame tɩ y mi n lebgd n karemd sɩtã zĩ-kãensã n getẽ, sẽn na yɩl tɩ toeeng ra wa ling-y ye.
Laloa wã la bʋ-kaoodb sula
Yaa Niuyork sẽn be Etazĩni laloa wã la b tik-yã, n gʋls no-kãensã y sẽn segd n sakã. Baa b sã n yaa toor ne tẽn-zẽng laloa, ned sã n kɩɩs d noyã baa yaa a yembre, d tõe n bool-a-la bʋʋdo, Etazĩni tẽng ning fãa pʋgẽ, Niuyork bʋ-kaoodbã sẽn tar noor n tõe n bʋ bʋʋdã.
Divizibilite (Divizibilite klooze)
Baa tẽng ning bʋ-kaoodb sull sã n yeel tɩ no-kãensã fãa, pa rẽ bɩ a yembr pa zemse, wall t’a kɩɩsda bãmb lalao wã, sɩtã no-kãensã fãa ket n tara yõodo. Baa Watchtower sã n pa tõog tɩ noor ning tũub lebg tɩlae, rẽ pa kõt ned sor t’a kɩɩs-a ye.
Noyã fãa sakre
Yaa tɩlae ne ned ning fãa sẽn dat n kẽ sɩt-kãngã pʋgẽ t’a sak noy nins fãa Watchtower sẽn gãneg sɩt-wɛɛb kãngã wɛɛngẽ wã. Yãmb sẽn sak no-kãensã wã wilgdame tɩ y sẽn da sak-b rãmb pĩndã baa a ye pa le tar yõod ye.


text:
KIRIS-NEBÃ VƖƖM LA B TƲƲMA: TIGISSÃ NA-KẼNDRE Sa-sika 2017
Y sẽn tõe n kãab sɛbã to-to:
Y sẽn tõe n kãab Réveillez-vous ! wã to-to la y sẽn tõe n sõng ned to-to t’a bãng Biiblã sẽn yet ninsaalbã sẽn be tẽng zugã wɛɛngẽ. Gʋls-y y sẽn dat n kãab sɛbã to-to.
D SẼN BÃNG BIIBLÃ KARENG PƲGẼ
A Zeova keoa neb sẽn da pa tũud-a
A Zeova wa n keoa Babilond nebã sẽn da tɩ zab ne Tɩɩr n kaoos yʋʋm 13 wã. Wãn to la a keood tõnd sẽn tʋmd a tʋʋmdã?
D WILG TƖ D YAA KIRIS-NEB HAKƖƖKA
D bɩɩs zʋgd sẽn tat Wẽnnaam yam: Sik-m-menga
Bõe yĩng tɩ sik-m-meng tar yõodo? Wãn to la d wilgd tɩ d tara sik-m-menga? Wãn to la pʋʋsgã la a Zeezi mak-sõngã tõe n sõng-d tɩ d bɩɩs sik-m-menga
D SẼN BÃNG BIIBLÃ KARENG PƲGẼ
Gũud tʋʋmd pa nana ye
Gũudbã sã n da yã yell sẽn wate, b segd n keooga nin-buiidã. A Zeova sẽn yeel a Ezekɩyɛll tɩ yẽ kɩtame t’a lebg Israyɛll gũudã võor yaa bõe?
D WILG TƖ D YAA KIRIS-NEB HAKƖƖKA
D bɩɩs zʋgd sẽn tat Wẽnnaam yam: Raoodo
Bõe yĩng tɩ d segd n mao n bas ninsaal zoeese? Wãn to la bʋgsgã, pʋʋsgã la a Zeova teegr tõe n sõng-d tɩ d bɩɩs raoodo?
D SẼN BÃNG BIIBLÃ KARENG PƲGẼ
Ka la bilfu, b na n sãama a Goog sẽn yit Magoogã
Biiblã bilgda yɛlã sẽn na n yɩ to-to nand tɩ b sãam a Goog sẽn yit Magoogã, la a sãoongã poore.
D WILG TƖ D YAA KIRIS-NEB HAKƖƖKA
D bɩɩs zʋgd sẽn tat Wẽnnaam yam: Tẽebo
Wa a Abrahaam, tõnd me segd n kell n tẽe Wẽnnaam a Zeova baa sã n wa yaa toogo. Bõe n tõe n sõng-d tɩ d paas d tẽebã pãng n tõog n ket n sakd Wẽnnaam?
D SẼN BÃNG BIIBLÃ KARENG PƲGẼ
A Ezekɩyɛll vẽnegrã pʋgẽ wẽnd-doogã sẽn wilgd tõndo
A Ezekɩyɛll vẽnegrã pʋgẽ wẽnd-doogã sẽn yaa to-to wã tẽegda tõnd t’a Zeova lugla noy sõmblem sẽn ka to a tũudmã yĩnga. Wãn to la vẽnegrã tõe n naf-do?
D WILG TƖ D YAA KIRIS-NEB HAKƖƖKA
Ki-bʋg la m tõe n yɩ sõngr so-pakda?
Bũmb a ye sẽn tõe n sõng-d tɩ d pẽg a Zeova n yɩɩda, yaa sõngr so-pakrã. Y tõe n yɩɩ sõngr so-pakd n moon koɛɛgã n paas bɩ?


text:
BABG A 3
Zu-loeesã welgre
“Bɩ y paam nonglem wʋsg yãmb sʋka, tɩ bõe, nonglem luta yel-wẽn wʋsgo.”—1 Pɩɛɛr 4:8.
Bãng-y tɩ y sẽn kẽ kãadmã, zu-loees pa tõe n pa zĩnd ye. Tõe tɩ yaa y tagsgã ne y yel-manesmã sẽn yaa toore, tɩ y wubrã me pa yembrã yĩnga. Wakat ninga, zu-loeesã yita kɛɛnga. Tõe n yɩɩ yel-lingdem me.
Ninã tõe n wa tagsdame t’a sẽn maand wa yell kae n são. La Biiblã sagenda tõnd tɩ d maan d sẽn tõe n welg zu-loeesã. (Matɩe 5:23, 24) Yaa y sã n sak n tũ Biiblã saglsã la y na n tõog n welg y zu-loeesã sõma.
1 SÕS-Y YELLÃ ZUGU
BIIBLÃ SẼN YETE: “Goam wakat me beeme.” (Koɛɛg Soaba 3:1, 7) Bao-y sẽk n sõs yellã zugu. Pelg-y y pʋg n togs y to wã bũmb ning sẽn be yãmb sũurẽ wã, n wilg y tagsg yellã zugu. Wakat fãa bɩ y ‘togs sɩda.’ (Efɛɛz rãmba 4:25) Baa y sũurã sã n yik bɩ y modg n da kaoog zabr ye. Y sã n leokd ne bʋgsem, y na n tõog n sõsame tɩ pa baas zabr ye.—Yelbũna 15:4; 26:20.
Baa y to wã sẽn yetã pa noom-yã, bɩ y kell n gom ne bʋgsem, tɩ y goamã wilg tɩ y nong-a lame la y waoogd-a. (Kolos rãmba 4:6) Bao-y yellã welgr tao-tao, n da bas tɩ zãag zĩiga, la y ra muk n pa gomd ne taab ye.—Efɛɛz rãmba 4:26.
Y SẼN TÕE N MAANE:
Bao-y wakat sẽn zems n sõs yellã zugu.
Y to wã sã n wa gomd bɩ y kelg-a, la y modg n da kʋʋg a goamã ye. A sã n sa, y na yaool n gome.
2 KELG-Y SÕMA N WƲM VÕORE
BIIBLÃ SẼN YETE: “Bɩ y nong taab wʋsg ne ba-biis nonglem. Bɩ y waoog taaba.” (Rom dãmba 12:10) Yãmb sẽn kelgd to-to wã n tõe n kɩt tɩ yellã manege. Y sã n sik y menga, y tõogd n kelga neere, n ning y meng y to wã zĩigẽ, n paam n bãng a sẽn yetã võore. (1 Pɩɛɛr 3:8; Zak 1:19) Da maan-y wa y kelgdame, n yaool n pa kelgdẽ ye. Sã n tõe bɩ y bas y sẽn da maandã, n kelg neere. Sã n pa tõe me, bɩ y kos-a t’a bas tɩ y sã n sa. Y sã n ning y yamẽ tɩ y to wã yaa y sõngda, pa y bɛ, y pa na n bas tɩ y “sũur yik tao-tao” ne-a ye.—Koɛɛg Soaba 7:9.
Y SẼN TÕE N MAANE:
Baa a sẽn yetã pa noom yãmba, kelg-y neer la y ra yɩ tao-tao n tags t’a ka bʋʋm ye.
Y sã n kelgd y to wã goamã bala pa sek ye. Gũus-y-yã a koe-zomã la y ges a manesmã.
3 MAAN-Y WA Y SẼN SARÃ
BIIBLÃ SẼN YETE: “Tʋʋma fãa tara yõodo. La gom-vɩɩd wata ne naong bala.” (Yelbũna 14:23) Y sã n sar tɩ y na n maana bũmb bala, pa sek ye. Y tog n maana wa y sẽn sarã. Tõe tɩ pa na n yɩ nana, la y sã n modge, y yãta a biisi. (Yelbũna 10:4) Y sã n sõngd taab bũmb fãa pʋgẽ, y na n paama y “tʋʋmdã yõod sõma.”—Koɛɛg Soaba 4:9.
Y SẼN TÕE N MAANE:
Wʋm-y taab n yãk ned fãa sẽn tog n maan bũmb ningã takɩ, n welg yellã.
Wakat-wakat bɩ y zĩnd n ges ned fãa sẽn modg to-to.


text:
SAK 12
Y maanda wãn tɩ y zakã tall sũ-noogo?
Nonglem sã n beẽ la zak rãmb vɩɩm kõt-b sũ-noogo. Efɛɛz rãmba 5:33
Wẽnnaam ratame tɩ rao tall pag a yembr bala.
Rao sẽn nong a pag geta a yel ne bʋgsem, la a kelgd-a neere.
Pag segd n sõngda a sɩda.
Kambã segd n sakda b roagdbã.
Yɩ-y nin-bʋgsgo, la sɩd soaba. Kolos rãmba 3:5, 8-10
Wẽnnaam Gomdã yetame tɩ rao tog n nonga a pag wa a menga, la tɩ pag me segd n waoogda a sɩda.
Ned sã n kẽ ne ned sẽn pa a pag wall a sɩda, yaa yel-wẽnde. Pa segd me tɩ rao kẽ kãadem ne pagb wʋsg ye.
A Zeova Gomdã wilgda zakã rãmb b sẽn tõe n maan to-to n paam sũ-noogo.
Y sã n dat n bãng n paase
Koe-noog sẽn yit Wẽnnaam nengẽ!


text:
Sak 15
Wãn to la kãsem-dãmbã sõngd tigingã nebã?
A Zeova Kaset rãmbã pa tar taoor-lʋɩtb sẽn tʋmd n deegd yaood ye. Wa b sẽn da maand to-to pipi kiris-nebã wakatẽ wã, rũndã-rũndã me, yaa yel-gɛtb sẽn tar minim la b yãkd tɩ b get Wẽnnaam nebã a sẽn boond t’a piisã yelle. (Tʋʋma 20:28) Yaa rap tẽeb sẽn tar pãnga. B lʋɩta taoor n get tigingã neb yelle. Pa “modgr yĩng ye, la yaa ne yamleoogo, . . . ka ligd yĩng ye, la yaa nonglem yĩnga.” (1 Pɩɛɛr 5:1-3) Bõe la kãsem-dãmbã maand tõnd sõngr yĩnga?
B geta tõnd yelle, d neer yĩnga. Kãsem-dãmbã wilgda tõnd sẽn segd tũudmã wɛɛngẽ, la b sõngd tõnd sẽn na yɩl tɩ d ket n tat Wẽnnaam yam. B sẽn mi tɩ yaa Wẽnnaam n yãk-b tɩ b get a nin-buiidã yellã, b pa baood n na n dɩ naam b zug ye. B pʋd n tʋmda tõnd neer la d sũ-noog yĩnga. (2 Korẽnt dãmba 1:24) Kãsem-dãmbã modgdame n na n bãng tigingã ned kam fãa sõma, n tõog n ges a yell neer wa pe-kɩɩm sõng sẽn get a pesg fãa yell to-to wã.—Yelbũna 27:23.
B sõngda tõnd tɩ d maand Wẽnnaam daabã. Semen fãa, kãsem-dãmbã lʋɩta taoor n get d tigissã yelle, tõnd tẽebã kengr yĩnga. (Tʋʋma 15:32) B leb n lʋɩta taoor koɛɛgã mooneg pʋgẽ, n naagd tõnd n moondẽ la b sõngd-d tɩ d paamd minim tʋʋmdã buk fãa pʋgẽ.
B kengda ned fãa pɛlga. Kãsem-dãmbã mi n sõsda ne ned kam fãa tigissã zĩigẽ wall b tɩ kaag-a a yirã, n sõng-a bɩ n keng a pɛlga. Woto yaa sẽn na yɩl tɩ zood ning ned fãa sẽn tar ne a Zeova wã pãng paase.—Zak 5:14, 15.
Kãsem-dãmbã tʋmda wʋsg tigingã pʋgẽ. La b fãa la bal yaa zak soben-dãmb me sẽn tʋmde, tɩ b tʋʋmã la b zakã rãmb yell gesg rɩkd b sẽkã. Saam-bi-kãensã sẽn tʋmd sõma wã toga ne waoogr la pẽgre.—1 Tesalonik rãmba 5:12, 13.
Kãsem-dãmbã tʋʋmd yaa bõe tigingã pʋgẽ?
Bõe la kãsem-dãmbã maand tɩ wilgdẽ tɩ tõnd ned kam fãa yell pak-b lame?


text:
Biiblã sẽn yete
Biiblã tõe n sõng-y lame tɩ y paam sogsg kẽer sẽn pa nana leoore. Hal pĩnd wẽndẽ n tãag masã, Biiblã nafa neba. Zĩ-kãensã, y na n yãa sõss toor-toor sẽn wilgd Biiblã sẽn tõe n naf-y to-to.—2 Tɩmote 3:16, 17.
Y sẽn tõe n karme
Bõe la Wẽnnaam Rĩungã na n maane?
Bao-y n bãng-y bũmb nins y sẽn tõe n paame, Wẽnnaam Rĩungã sã n wa rɩt naam dũniyã gill zugu.
A Zeezi yaa Wẽnnaam sẽn tõe fãa wã bɩ?
Bõe la a Zeezi yeel yẽ ne Wẽnnaam wɛɛngẽ?
Sõngre, zagsã rãmb yĩnga
KAMBÃ
Rao a ye, pag a ye
Bõe la Wẽnnaam yeel kãadmã wɛɛngẽ, la bõe yĩng tɩ d segd n tũ?
YI-KÃADBÃ
Teeg-y Wẽnnaam, tɩ y kãadmã yɩ sõma
Sogsg a yiib sẽn tõe n sõng-y tɩ y kãadmã yɩ sõma n paase.
KAMBÃ
D taasda nebã buud fãa koɛɛgã (Yɩɩl 57)
Fo taasda nebã buud fãa koɛɛgã, baa ne b sẽn yaa neb nins bɩ?


text:
GŨUSG GASGÃ Wao-fugdgu 2016
Gũusg Gasgã sõss nins d sẽn na n zãms yʋʋmd 2016tʋʋl-
NED VƖƖM KIBARE
A Zeova ninga maam bark a tʋʋmdã pʋgẽ
A Corwin Robison tũu Wẽnnaam ne a sũur fãa yʋʋm 73, n zĩnd Etazĩni Betɛllẽ wã sẽn yɩɩd yʋʋm pis-
A Zeova bool-
a lame t’a “zoa”
Yãmb dat n yɩ a Zeova zoa bɩ? Sõs-
D rɩk neb nins sẽn yɩ a Zeova zo-
rãmbã togs- n- taare
Wãn to la a Ruti, a Ezekɩyaas la a Maari tõog n lebg Wẽnnaam zo-
Y tõe n kell n tũ a Zeova ne sũ-noogo
Bũmb a tã n be tɩ d sã n bʋgsd b zut bɩ na n sõng-
Wilg-
y tɩ y be a Zeova poorẽ
A Zonatã mak-
D rɩk sẽn zĩnd-b a Zeova poorẽ wã togs-n-taare
Wãn to la a Davɩɩde, a Zonatã, a Natã la a Husayi wilg tɩ b be a Zeova poorẽ?
FROM OUR ARCHIVES
Mobill sẽn tar alo-
alo neb milyõ-rãmb sẽn bãnge
Yʋʋmd 1936 n tãag 1941 wã, “Watstawa mobillã sẽn tar alo-


text:
SAK A 6
Koe-no-bʋg n be sẽn ki-bã yĩnga?
1. Koe-noog n be sẽn ki-bã yĩng bɩ?
Daar a ye, a Zezi zoa a Lazaar sẽn da be Betani sẽn pẽ Zerizalɛmmã maana kaalem. A Zezi kẽnga be, la rẽ t’a kaalmã taa rasem a naase. A tũu a Mart ne a Maari sẽn yaa kiidã tãopã n kẽng yaoogẽ wã, la tao-tao tɩ nebã tigmame. A Zezi vʋʋga a Lazaare. A Mart ne a Maari sũur yɩɩ noog wʋsgo.
A Mart ra miime tɩ koe-noog n be sẽn ki-bã yĩnga. A ra miime t’a Zeova na n wa vʋʋga sẽn ki-bã, tɩ b le vɩɩmd tẽngã zugu.
2. Ned sã n ki, a le mii bũmb bɩ?
Wẽnnaam naana ninsaal ne tẽng tom. (Sɩngre 2:7; 3:19) Ninsaal pa tar sɩɩg sẽn ket n vɩ kũum poor ye. Ned sã n ki, a kalkõtã sãamdame, a pa le tõe n tags ye. Rẽ n so t’a Lazaar vʋʋgrã poore, a pa yeel t’a yãa bũmb ye. Bala kũum pa mi baa fʋɩ ye.
Wẽnnaam sɩbgda neb bugum-yir bɩ? Biiblã sẽn yet tɩ kũum pa mi bũmbã yĩnga, rẽnd b sẽn yet tɩ Wẽnnaam sɩbgda neb bugum-yirã yaa ziri fasɩ. B sãamda Wẽnnaam yʋʋre. Yõog ned bugum pʋd n yaa bũmb Wẽnd sẽn kisi.
3. Sẽn ki-bã tõe n goma ne tõnd bɩ?
Ned sẽn ki pa tõe n gome, a pa wʋmde. (Yɩɩl Sõamyã 115:17) La malɛgs kẽer n lebg wẽnse, n tõe n gom ne nebã tɩ yaa wa sẽn ki-bã n gomda. (2 Pɩɛɛr 2:4) A Zeova gɩdgame tɩ d ra bao n gom ne sẽn ki-bã ye.
4. Ãnd dãmb n na n vʋʋge?
Neb milyõ rãmb sẽn ki n na n vʋʋg n soog dũniyã. Baa kẽer sẽn tʋm tʋʋm-wẽns b sẽn da pa mi Wẽnnaam sõma wã yĩng na n vʋʋgame.
Sẽn na n vʋʋg-bã na n paamame tɩ b zãms-ba, tɩ b bãng Wẽnnaam la b sak a Zezi n wilg tɩ b tẽed-a lame. (Wilgri 20:11-13) Sẽn na n sak-b n maan Wẽnnaam daabã na n vɩɩmda tẽngã zug wakat sẽn kõn sa.
5. Kũum vʋʋgrã wilgda tõnd bõe a Zeova zugu?
Yaa Wẽnnaam sẽn sak t’a biigã wa ki tõnd yĩngã n kɩt tɩ sẽn ki-bã tõe n wa vʋʋgã. Dẽnd kũum vʋʋgrã yaa bark tɛkẽ! La leb n wilgdame t’a Zeova nonga ninsaalbã. Ãnda la y yãgd n dat n yã sẽn ki-bã vʋʋgr sasa?
Y sã n dat n bãng n paase
Biiblã sɩd yetame tɩ bõe?
Sẽn ki-
bã bee yɛ?
Biiblã wilgda sẽn ki-
Biiblã sɩd yetame tɩ bõe?
Saagr hakɩk y nin-
nongds nins sẽn ki wã yĩnga
Yãmb nin-
Biiblã sɩd yetame tɩ bõe?
Malɛgsã sẽn maand tõnd bũmb ninga
Biiblã gomda malɛg-


text:
Kibar 22: A Zozɛf bee bãens roogẽ
B SẼN wa n tall a Zozɛf n kẽng Eziptã t’a tara yʋʋm 17 bala. Yaa rao a ye sẽn boond t’a Potifaar n da-a t’a lebg a yamba. A Potifaar ra yaa Ezipt naab a Faraõ sodaasã taoor soab a ye.
A Zozɛf ra tʋmda sõma n kõt a zu-soab a Potifaare. Rẽ n so t’a Zozɛf sẽn wa n lebg kãsengã, a Potifaar kɩtame t’a get a zakã fãa yelle. La bõe yĩng t’a Zozɛf be bãens roogẽ? Yaa a Potifaar pagã n maane.
A Zozɛf bɩɩme n lebg ra-sãnga, t’a Potifaar pagã rat t’a Zozɛf gãand-a. La a Zozɛf pa sak ye, bala a miime tɩ yaa wẽnga. A Potifaar pagã sũur puugame. A sɩdã sẽn yi tʋʋmã n wa wã, a yaga ziri t’a Zozɛf baoome n na n gãand yẽ. A Potifaar ra tẽedame t’a pagã togsda sɩda. A sũurã puuga wʋsg ne a Zozɛf t’a kɩt tɩ b tɩ pag-a bãens roogẽ.
Ned ning sẽn gũud bãensã roogã wa n mikame t’a Zozɛf yaa nin-sõngo, t’a yeel-a t’a ges neb a taabã sẽn be bãensã roogẽ wã fãa yelle. Raar a yembre, ned ning sẽn get a Faraõ rɩɩbã yellã, la ned ning sẽn yaa a rã-kɩtã maaname t’a Faraõ sũurã puugi, t’a kɩt tɩ b kẽes-b bãens roogẽ. Yʋng a yembre, b yiibã fãa gãandame n zãmse, la b ra pa mi b zãmsdã võor ye. La vẽkembeoogã, a Zozɛf yeel-b lame tɩ b togs yẽ b sẽn zãms bũmb ningã. B sẽn togs-a wã, Wẽnnaam sõnga a Zozɛf t’a wilg-b b zãmsdã võore.
A Zozɛf yeela rã-kɩtã woto: ‘Ra-tãta, b na n yiis-a foo bãensã roogẽ, tɩ fo lebg a Faraõ rã-kɩt yɛsa. La fo sã n wa yi, bɩ f gom mam yell ne a Faraõ t’a yiis-m bãensã roogẽ.’ La a Zozɛf yeela ned ning sẽn geta rɩɩbã yell yaa: ‘Ra-tãta, a Faraõ na n kɩtame tɩ b fiuug fo zugã.’
Ra-tãt-n-daarã sẽn sɩd ta, a Faraõ kɩtame tɩ b fiuug sẽn geta rɩɩbã yellã zugu, la a kɩt tɩ b yiis rã-kɩtã bãensã roogẽ. La rã-kɩtã sẽn lebs n sɩng a tʋʋmdã a Faraõ nengẽ wã, a yĩma a Zozɛf yell fasɩ! A pa gom a Zozɛf yell ne a Faraõ ye. A Zozɛf kell n paa bãensã roogẽ.
Sɩngre 39:1-23; 40:1-23.
Sogsgo
- B sẽn wa n tall a Zozɛf n kẽng Eziptã t’a tara yʋʋm a wãna, la a sẽn wa n ta be wã, bõe n paam-a?
- Bõe yĩng tɩ b pag a Zozɛf bãensã roogẽ?
- Tʋʋm-bʋg la b kõ a Zozɛf bãensã roogẽ?
- A Zozɛf sẽn wa n be bãensã roogẽ wã, bõe la a wilg a Faraõ rã-kɩtã la ned ning sẽn get a rɩɩbã yellã?
- Rã-kɩtã sẽn yi bãensã roogẽ wã, bõe n maane?
Sogsg a taaba
- Karm-y Sɩngr 39:1-23.
A Zozɛf wakatẽ wã tɩ Wẽnnaam da nan pa yiis noor vẽeneg n gɩdg yoobã ye. La bõe n kɩt t’a Zozɛf zoe n yi n bas a Potifaar pagã? (Sɩng. 2:24; 20:3; 39:9)
- Karm-y Sɩngr 40:1-23.
Koɛɛg-koɛɛga, bilg-y a Faraõ rã-kɩtã sẽn zãms n yã bũmb ningã, la zãmsdã võor a Zeova sẽn wilg a Zozɛfã. (Sɩng. 40:9-13)
Ned ning sẽn get rɩɩbã yellã zãms n yãa bõe, la a võorã yɩɩ bõe? (Sɩng. 40:16-19)
Wãn to la tʋm-tʋmd sẽn tũud sɩd la sẽn tar yamã maand wa a Zozɛf rũndã-rũndã? (Sɩng. 40:8; Yɩɩl 36:10; Zã 17:17; Tʋʋ. 17:2, 3)
Vẽneg-bʋg la Sɩngr 40:20, 22 kõt kiris-nebã, rogem daar kibs rãmbã wɛɛngẽ? (Koɛ. 7:1; Mark 6:21-28)


text:
Asmaul Husna
Yaa Allah Yaa Rahman Yaa Rahiim Yaa Maalik
Yaa Qudduus Yaa Salaam Yaa Mukmin Yaa Muhaimin
Yaa ‘Aziiz Yaa Jabbar Yaa Mutakabbir Yaa Khoolik
Yaa Baarik Yaa Musowwir Yaa Ghoffaar Yaa Qohhaar
Yaa Wahhaab Yaa Rozzaak Yaa Fattaah Yaa ‘Aliim
Yaa Qoobidth Yaa Baasiit Yaa Koofith yaa Roofi’
Yaa Mu’iz Yaa Muzil Yaa Samii’ Yaa Basiir
Yaa Hakam Yaa ‘Adl Yaa Latiif Ya Khobiir
Yaa Haliim Yaa ‘Aziim Yaa Ghofuur Yaa Shakuur
Yaa ‘Aliyyu Yaa Kabiir Yaa Hafith Yaa Muqiit
Yaa Hasiib Yaa Jaliil Yaa Kariim Yaa Roqiib
Yaa Mujiib Yaa Waasi’ Yaa Hakiim Yaa Waduud
Yaa Majiid Yaa Baa’ith Yaa Syahiid Yaa Haqq
Yaa Wakiil Yaa Qowwi Yaa Matiin Yaa Waliiy
Yaa Hamiid Yaa Muhsii Yaa Mubdiik Yaa Mu’iid
Yaa Muhyii Yaa Mumiit Yaa Hayy Yaa Qoyyuum
Yaa Waajid Yaa Maajid Yaa Waahid Yaa Somad
Yaa Qoodir Yaa Muqtadir Yaa Muqoddim Yaa Muakkhir
Ya Awwal Yaa Aakhir Yaa Zoohir Yaa Baatin
Yaa Waliiy Yaa Muta’aali Yaa Barr Yaa Tawwaab
Yaa Muntaqim Yaa ‘Afuu Yaa Rouuf
Yaa Maalikal Mulki
Dzul Jalaali wal Ikraam
Yaa Muqsit Yaa Jaami’ Yaa Ghoniyy Yaa Mughniy
Yaa Maani’ Yaa Dthoor Yaa Naafi’ Yaa Nuur
Yaa Haadi Yaa Badii’ Yaa Baaqii Yaa Waarith
Yaa Rosyiid Yaa Sobuur Yaa Allah Ya Allah


text:
D SẼN BÃNG BIIBLÃ KARENG PƲGẼ | YEL-BŨNÃ 7-11
Bɩ f ra bas tɩ f sũurã kɩt tɩ f wa bʋdg ye
A Zeova noyã tũud tõe n kogla tõndo. D sã n dat tɩ naf-do, d segd n modgame tɩ b kẽ d sũurẽ wã. (Yel. 7:3) Ned sẽn tũud a Zeova sã n bas t’a sũurã kɩt t’a rat n bʋdge, a Sʋɩtãan tõe n tũnuga ne a sɩlmã n paam-a faag-faaga. Yel-bũn sebrã sak a 7 wã gomda bi-bɩɩg yelle. A basame t’a sũurã belg-a. Yam bʋg la d tõe n dɩk a sẽn maanã pʋgẽ?
Gesgo
7:10
Sɩɩsgo
7:13
Lembgo
7:14
Yõbsgo
7:17
Kelgre
7:21
A Sʋɩtãan tũnugda ne d ninã, d nusã, d zɩlemdã, d yõyã, la d tʋbã n dat tɩ d maan sẽn pa sõma.
Yamã la bãngrã na n sõnga tõnd tɩ d bãng yel-wẽnã maaneg sẽn tõe n wa ne yell ninsã, la d zãag d mens ne a Zeova sẽn kisi.


text:
Kibar 45: Zʋrdẽ kʋɩlgã rʋʋgre
GES-Y Israɛll nebã sẽn dʋʋgd Zʋrdẽ kʋɩlgã tɩ yaa koɛɛnga! Yʋʋmdã sasa kãng yaool n yaa saas wakat tɩ kʋɩlgã ra pid ne koom. La ka wã, koomã fãa loogame tɩ yaa koɛɛng tɩ Israɛll nebã tũud be n loogdẽ, wa Mog-miuugã pɩʋʋgr sasa wã. La koomã fãa kẽe yɛ? Bɩ d gese.
Israɛll nebã sẽn wa n na n dʋʋg Zʋrdẽ kʋɩlgã, a Zeova kɩtame t’a Zozue yeel nebã woto: ‘Maan-kʋʋdbã na n talla kãabg koglgã n lʋɩ yãmb taoore. B sã n sagl b naoã Zʋrdẽ kʋɩlgã pʋgẽ, koomã na n yalsame.’
Maan-kʋʋdbã rɩka kãabg koglgã n lʋɩ nebã taoore. B sẽn ta Zʋrdẽ kʋɩlgẽ wã, b kell n kẽe koomã pʋgẽ. Koomã ra zoeta wʋsgo, la b sẽn sagl b naoã koomã pʋgẽ wã bal la koomã sẽn sɩd yalse. Ad yaa yel-solemde! A Zeova kɩtame tɩ koomã sẽn da zoet n watẽ wã kell n yalse. Rẽ poor bilf bala, kʋɩlgã lebga koɛɛnga.
Maan-kʋʋdb nins sẽn da zãad kãabg koglgã tɩ yalsa kʋɩl-koɛɛngã tẽn-sʋka. Yãmb pa ne-b fotã zug sɩda? B sẽn yals kʋɩlgã tẽn-sʋkã, Israɛll nebã fãa tõog n pɩʋʋg n loogame.
Nebã fãa sẽn pɩʋʋg n sa wã, a Zeova kɩtame t’a Zozue yeel rap 12 woto: ‘Kẽ-y kʋɩlgã sʋk n yãk kug piig la a yiib zĩig ning maan-kʋʋdbã sẽn yasã, n tall n tɩ rʋʋg zĩig ninga yãmb sẽn na n gãand rũnda yʋngã. Yãmb kambã sã n wa sok yãmb tɩ kug kãensã võor yaa bõe, bɩ y leok-b yaa: “Wakat ning b sẽn tall a Zeova kãabg koglgã n na n tɩ rʋʋg Zʋrdẽ kʋɩlgã, koomã yalsame. Yaa kug kãensã n na n tẽeg yãmb yel-solem-kãngã yell wakat fãa.” ’ A Zozue me wʋka kug 12 n tɩ rʋʋg maan-kʋʋdbã sẽn da yas zĩig ning kʋɩlgã pʋgẽ wã.
Rẽ poore, a Zozue yeela maan-kʋʋdb nins sẽn da zãad kãabg koglgã tɩ b yi Zʋrdẽ kʋɩlgã pʋgẽ. B sẽn yi wã bal la koomã sẽn leb n sɩng zoeese.
Zozue 3:1-17; 4:1-18.
Sogsgo
- Yel-solem-bʋg la a Zeova maan sẽn na yɩl tɩ Israɛll nebã tõog n dʋʋg Zʋrdẽ kʋɩlgã?
- Bõe la Israɛll nebã ra segd n maan n wilg tɩ b tara tẽebo, n yaool n tõog n dʋʋg Zʋrdẽ kʋɩlgã?
- Bõe yĩng t’a Zeova yeel a Zozue t’a rɩgs kug 12 kʋɩlgã sʋka?
- Maan-kʋʋdbã sẽn yi Zʋrdẽ kʋɩlgã pʋgẽ n sa bala, bõe n maane?
Sogsg a taaba
- Karm-y Zozue 3:1-17.
Wa kiba-kãngã sẽn wilgdã, bõe la d segd n maan n paam a Zeova sõngr la a barka? (Zoz. 3:13, 15; Yel. 3:5; Zak 2:22, 26)
Israɛll nebã sẽn wa n dʋʋgd Zʋrdẽ kʋɩlgã t’a yaa wãn to-to, la wãn to la rẽ pẽgd a Zeova yʋʋrã? (Zoz. 3:15; 4:18, 23, 24; Yɩɩl 66:5-7)
- Karm-y Zozue 4:1-18.
Bõe yĩng tɩ b wʋk kug 12 Zʋrdẽ kʋɩlgã pʋgẽ n tɩ zam Gilgalle? (Zoz. 4:4-7)


text:
SAK 10
A Zezi yɩɩ sakda
Yaa nana tɩ f sak f roagdbã wakat fãa bɩ?— Wakat ninga, pa nana ye. Fo mii a Zezi sẽn da sakd neb nins bɩ?— Fo sã n tẽeg t’a Zezi saka a Zeova la a sak a roagdbã, tõe n sõnga foo tɩ f sak f roagdbã, baa sã n wa pa nana. D gom a Zezi sakrã yelle.
A Zezi ra bee ne a Ba a Zeova saasẽ n yaool n na n wa tẽngã zugu. La a sẽn wa tẽngã zugã, a ra tara roagdb me. Yaa a Zozɛf ne a Maari. Fo mii sẽn sɩng to-to tɩ b wa lebg a Zezi roagdb bɩ?—
A Zeova rɩka a Zezi vɩɩmã n ning a Maari pʋgẽ wã, t’a Maari rog-a t’a vɩɩmd tẽngã zugu. Yɩɩ yel-solemde! A Zezi zĩnda a Maari pʋgẽ wã kiis a wɛ, t’a yaool n na n dog-a wa kom-peels a taabã. Dẽnd a Maari ne a sɩd a Zozɛf n yɩ a Zezi roagdb tẽngã zugu.
A Zezi sẽn wa n tar yʋʋm 12, a maana bũmb sẽn wilgd t’a nonga a Ba a Zeova wʋsgo. Yẽ ne a zakã rãmb kẽnga hal Zerizalɛm, n na n tɩ maan kibs n waoog a Zeova. La b sẽn wa n lebgdẽ wã, a Maari ne a Zozɛf gẽesa a Zezi n pa yã ye. Fo mii a Zezi sẽn da be zĩig ning bɩ?—
Bõe yĩng t’a Zezi ra be wẽnd-doogẽ wã?
A Zozɛf ne a Maari zoee tao-tao n leb Zerizalɛm, n tɩ gẽes a Zezi zĩig fãa. B sũurã sãama wʋsgo, bala b ra pa ne-a ye. La rasem a tãab poore, b tɩ yã-a-la wẽnd-doogẽ wã. Bõe yĩng t’a Zezi ra be be?— Bala a ra miime tɩ beenẽ, b na n goma a Ba a Zeova yell t’a kelge. A ra nonga a Zeova, n baood n na n bãng a sẽn na n maan bũmb ning t’a Zeova sũur yɩ noogo. A Zezi sẽn wa n lebg bedrã, a ra ket n sakda a Zeova. A ra sakda a Zeova daar fãa, baa sã n da pa nana, la baa sã n da yaa tɩlae t’a namse. A ra sakda a Zozɛf ne a Maari me bɩ?— N-ye. Biiblã yeelame t’a ra sakdame.
A Zezi sẽn yɩ sakdã zãmsda foo bõe?— Wilgdame tɩ fo segd n saka f roagdbã, baa sã n pa nana. Fo na n sak n maana woto bɩ?—
KAREM VƐRSE-KÃENSÃ
Luk 1:30-35; 2:45-52
Efɛɛz rãmba 6:1
Hebre dãmba 5:8


text:
Yaa bõe la tũudm-sor laning b sẽn boond tɩ Moemdã?
Book in text:
Yaa bõe la tũudm-sor laning b sẽn boond tɩ Moemdã?(1)
Seb-gʋlsdã: A Wuseeni wedraogo.Gʋls-remsdã: A yakub wedraogo
M saam-biiga, D miimi tɩ yãmb yaa waor soaba, D miimi tɩ yãmb mii vɩɩma yel wʋsgo, la moos maana b yel-ũnd tɩ " yam dega rig-noorẽ tɩ f gãndegdẽ n kẽedẽ la f gãndegdẽ yitta, tɩ nina wa rɩk-a kõ-fo, yaa rẽ so, tɩ koees lanins d sẽn na n togs ka wã yaa sõsg tɩ d rat n tẽegd mens la d tẽeg d nõng-n-taase, yel-bed sãnda sẽn sõmb n loe ninlaal buudã fã zugu, yel-kãysa la bʋse? M boonda yãmba t'y wa tɩ d kelg koeesã ne taaba, la d tags ne taaba, yaa wakat-bilf bala. Pipi, d rat n deng tẽega d mens ne yel-sãnda sẽn be nĩnsaal vɩɩma pʋgẽ, tɩ tõnd ye-kãm fãa sõmb n tags b zugu, yel-kãynsã yaa yel bʋse? Yaa sẽn kẽed ne tõnd vɩɩma tẽn-gõanga zugu, d rat n sokka d mens sogsg nins sẽn watã:1- yalla maana wãn tɩ tõnd wa vɩ tẽn-gõang kãmga zugu?2- yalla tõnd yii yeene wa be ka? bɩ tõnd yaab-rãemsã sẽn zĩnd tẽn-kãnga zugã yii yeene n wa vɩɩmd ka?3- La tõnd sãa n ki tɩ b mũm tõnd tẽnga-tom pʋgẽ, yalla saam bɩɩ? bɩ yaa zĩiga-to la tõnd loogd n kẽngẽ? Yaa sɩda d mĩimẽ tɩ ãdm-biisã wʋsg fãa pa tagsd yel-kãysa zug ye, tɩ tõnd ye-kãm fãa yaol n da sõmbẽlame n bãng tɩ sogs-kẽysa yaa sogs-beda, tɩ d sõmb n bao b loekre, n paam n bãng d vɩɩma yõod tẽng-kãnga zugu.D leb n sok d mens n gese:- Yalla tõnd vɩɩ tẽngã zugu tɩ bʋl yĩng d na paam n bao d rɩtl bal n paam dɩtẽ bɩɩ?- Yalla tõnd vɩɩ tẽngã zugu tɩ bʋl yĩng d na bao arzek n paam n noogd d yõor bɩɩ? - Bɩ ya d fur pog-neebã n paam noogd d yõor bɩɩ?- Bɩ ya d me ro-neeb n kẽ n gãy bal bɩɩ?- Yalla tõnd vɩɩma ya woto la a tek bɩɩ?- Yalla maana wãn tɩ tẽn-gõangã wa beẽ? - Maana wãn tɩ saasã wa beẽ? - Maana wãn tɩ ãdsã wa beẽ?- Maana wãn tɩ wĩnto-zugã wa beẽ?- Maana wãn tɩ kɩuugã wa beẽ?- Maana wãn tɩ saag wa niida?- Maana wãn tɩ yʋng la wĩndg wa beẽ?- Maana wãn tɩ tãmsã wa beẽ?- Maana wãn tɩ tɩɩsã wa beẽ? - Maana wãn tɩ rũmsã wa beẽ?Ad yaa sogsg wʋsgo, tɩ b loekr yaa toogo, bala tõnd yaab rãmb lanins sẽn vɩɩmd n deng taorã ra baoda sogs-kãysa leokr hal sẽn zãre, la ninsaal yaa yĩmda, bala vɩɩma soaglã, la a kẽna, la a mũsagsã kɩtame tɩ ninsaal yĩmd sogsg-kãysã legsgã baoobo. Ya rẽ so tɩ d rat bẽd ka, n tẽeg d mense la d tẽeg d nong-n-taase tɩ d bãng tɩ d sãa na n tags n zulg n gese, d mikdame tɩ vɩ-kãngã ka sõmb n yaa yaalm yĩng ye; tɩ bala a yel-soalma waoga, ne a wa yɩ zaalm yĩng fass…, yaa rẽ so tɩ tags-zulung rãmba fãa wilgame tɩ bũm laning sẽn sakd ne yam yel-kãnga pʋgẽ, yaa tɩ yaa sob-n-kasẽng n bebe n naan ãndũni-yaleng kãnga, sob-n-kãnga la b sẽn boond tɩ (wẽndã), t'a naanalame bũmb yĩnga, a naana la ne a raabo, raab-kãnga la bõe? Yaa d bangẽ, tɩ wẽnd naana ãndũni-kãnga n naa wilg a naam bedrem, la a zɩhlem, la a pãnga, la a leb n wilg a minim-pãnga, la a leb n wilg tɩ naama-to pa be be n zem bamb naama ye, la pãng a to pa be be n zem bamb pãnga ye, rɩl bamb yaa b yembre, b naama pʋgẽ, la b pãnga pʋgẽ, tɩ bũmb wo bũmb lanins sẽn kella fãa ya bamba a wẽnnaam bõ-naandse, rɩl bõ-naandsã ne bamb pa a yen ye, b leb n pa wõnd taab ye, tɩ bala bõ-naandsã pãng la b tõog pa ta wẽnd ye, rɩl bõ-naandsã fãa yaa pãn-komsg rãmba.D lebg n wa ninssal yella zug marsã, d sãa na n tags n ges ninssalaa, d mikdame t'a yaa bõ-naandg sẽn pa wõnd a bõ-naan-taasã ye, tɩ bala ninsaal welga bõ-naandsã pʋgẽ n taar yam, n met ro-neeb n kẽed n gãe, la a maand zirs la bõ-zombds tor-tore n zomdẽ, ninsaal leb n tara bãngre n maand teed tor-tor n sõngd a vɩɩma, ninsaal leb n tara minim n gʋnd seba, la a tɩpd a mabi-taasã, rɩl sɩd pʋgẽ, ninsaal yaa ãndũnĩ vɩɩma fãa taor-soaba. La sãa ya ne bõ-naands a taaba sẽn kellã, wẽnnaam naan-b lame tɩ bʋl yĩng tɩ ninsaal na sõng a vɩɩma ne bõ-naands-kãysa, yaa rẽ so tɩ d sõmb n sok d mens n gese, maana wãna tɩ ninsaal wa yãk n yaa tor woto? yaa d bãng tɩ sẽn sakd ne yam yaa tɩ rat n yeelame tɩ pa yaalem yĩng ye, yaa bũmb yĩnga. Tõnd sãa bãng wẽnd pãnga la a naama, bũmb ning sẽn ket tɩ d sõmb n bãng yesaa, yaa tɩ wẽnd sika seb n na n kõ tõnd kibaya, tɩ sebã pʋgẽ, kibay waame n wilg tɩ d bãng tɩ tõnd ninsaalbã talla yaab-rãems a yiibu, tɩ b boond-b tɩ a ãdm ne a hawa, wẽnnam naan-b lame n ning-b pʋ-neer pʋga, tɩ b boond pʋʋgã tɩ (ARZẼNA), la a kõ b-yiiba sore tɩ b vɩɩmd b sẽn dat toto, la b rɩ b sẽn dat toto Arzẽna pʋgẽ, la wẽnaam yãka tɩɩga yembre, n yet tɩ b ra rɩ tɩ-kãnga biisã ye, yaa boẽ tɩ wẽnd maan woto? Bala wẽnd miime tɩ b na n kɩɩsa yẽnda. Yaa woto yĩnga, n kɩt t'a sʋɩtãan sẽn yaa ninsaal be wã na n belga hawa t'a na n tɩ yãk tɩɩga-bila n belga sɩda adm tɩ b na dɩ, b sẽn kɩɩs wẽnd n dɩ tɩɩga-bilã yɩɩ sababoo, tɩ wẽnd na n sik-b tẽn-gãongã zugu, tɩ bʋl yĩng t'a na zarb-b n gese, yalla b na n basa bamb wẽnnaam kɩɩsg bɩɩ? bɩ yalla b na n sak n tũu Bam wẽnnam koeesã la b saglsã bɩɩ? Rɩl yaa woto yĩnga; tɩ ninsaal belma tẽn-gãongã zugã, yaa bʋl yĩng t'a na wa tũ wẽnd sẽn datã, la a zãag a meng ne wẽnd sẽn pa ratã, la a pʋʋs wẽnd ne a sẽn naana wã, la a leb n soees wẽnde. Rɩl d sõmb n bãngame tɩ wẽnd pa ye tɩ ninsaal wa tũ bamb yaar ye, ayoo! yaa rẽn so, tɩ wẽnd tʋms a tẽn-tʋʋmba tɩ b wa wilg ninsaalba yẽ a-wẽnnam sorã, la yẽ a-wẽnnaam tũudma sẽn yaa toto; tẽntʋʋmb-kãysa la b sẽn boond tɩ nabiyaam-dãmbã. Rɩl yaa woto n kɩt t'a adm ne a hawa sẽn sig tẽnga zugãa, b roga kamb tɩ fɩɩge, kam-dappa la kam-puglii, ni-wogd la ni-koese, ni-sabl la ni-peela, tɩ rẽ yɩɩ sababo t'a adm-kambã fɩɩga wʋsgo, tɩ kamba rog yagnse, tɩ yagnsã me leb n dog kamb la yagnse, tɩ na n yɩ sabab tɩ b na n sãyg n kẽ ãndũnĩ wã weensã fãa pʋgẽ.Rɩl hal adm-biisaã vɩɩma sɩngr wakat ãndũni wã zugu, wẽnnam tʋmsa nabiyaama tɩ b boond-a t'a "Nuuh", t'a Nuuh vɩɩmda yʋʋm sẽn kolg yʋʋm tusr ne a zama wã, n wilg-b wẽnnaam tũudm, halɩ n wa tɩ tãag a kũum, tɩ wẽnnaam leb n tʋms nabiyaam a to, tɩ nabiyaam-kãnga wa ledg a Nuuh zãma nengẽ, hal tɩ zãma-kãnga wa loge. Yaa woto tɩ zãma sẽn zĩnd fãa wẽnd tʋmsda tẽn-tʋʋm b nengẽ, rɩl hal dũni wã sɩngr n tog n tãag yaolem vɩɩma, wẽnd pa bak n tʋmsd tẽn-tʋʋmba ye, la wã fãa ya adm-biisã na bang wẽnde, la b bang wẽnd tũudm, la wẽnd maana rẽ fãa n dat n zaarb ninsaalbã n gese, yalla b na n sak n tũu bamb wẽnd bɩɩ, yaa rẽ so tɩ wẽnd maana a naam tɩ zarbgã tara teka, rɩl rat n yeelame tɩ vɩɩma tara teka.La kibar waa wẽnnaam sebã pʋgẽ n wilg tɩ nabiyaam-dãmba sõorã yɩɩda tus-koabga, tɩ tẽn-tʋʋmba sõr taa kobs-tã ne zaka, la sãndaa, wẽnd sika kãndgr-seb n kõ-ba, tɩ b tal n bool neba n tog wẽnnam tũudma sorã zugu, la d tõe sõda sẽn yi tẽn-tʋʋmb kãysa pogẽ: A Musa, la a ɩbraahɩm la a yiisa. Rɩl ninsaalbã somb n kõ sɩd ne tẽn-tʋʋmb kobs-tã fãa gilli, n deeg b zugẽ la b sak tɩ b fãa yaa wẽnnam tẽn-tʋʋmba, t'a tʋm-b tɩ b wa wilg yẽnda a wẽnnam tũudm, la a gɩdg-b yi wẽn-kɩɩsgo, la zog-yoodo lanins wẽnd sẽn pa ratã. la sãa yaa ne tẽn-tʋʋmbã yaolem soaba, la b baasg soaba, yẽ yʋr boondame t'a Mohãmad, wẽnnaam tʋmalame, la a sik seb-kasẽng n kõ-a tɩ b boond tɩ "Alkurãana" tɩ bʋl yĩng t'a wa baas tẽn-tʋʋmdɩma; rɩl yaa rẽ so, t'a Mohãmad waa n tigma tẽn-tʋʋmb lanins sẽn deng taorã fãa saglsã, la a Mohãmad zĩnda yʋʋm tusr la kobs-naas ne zak sẽn looge, a vɩɩmda yʋʋm pis-yoob la a tãabo, rɩl a Mohamad boola nebã tɩ b kõ sɩd tɩ yẽ yaa wẽnnam tẽn-tʋʋma, yaa rẽ so tɩ neb lanins sẽn kõ sɩd ne a Mohãmadãa la b sak a tũudma-sorã la b sẽn boond tɩ "Moembã" , a Mohammad sẽn wa ne tũudm-sor laningã la b sẽn boond tɩ "Moemdã". Rɩl "Moemdã" yaa vɩɩm la tũudm-sore, tɩ neb wʋsg wʋmd a yʋʋrã bala, la b wʋmd nebã sẽn sãbsd-a; tɩ bala b pa mi a neerma la a waorã ye, yaa rẽ n so tɩ yãmb sãa n dat n bãnga Moemdã sɩd sẽn yaa a soaba, la y tags ne y yam n gese, bɩ y gũ Sẽn wat pʋgẽ tɩ d na n kõ vẽenm wʋsg n paase, sẽn kẽed ne Moemdãa, tɩ y paam n bãng yel lanins sẽn be a pugẽ, la a sɩdã meg hakɩɩka.Wẽ-na song-do, tɩ d paam bãngr la basm-yam vɩɩma pʋgẽ.
- Category: Introducing the Islam
- Author: حسين ويدراوغو , , ,
- Translator:
- Reviser:
- Publisher:
About the book:
Yaa bõe la tũudm-sor laning b sẽn boond tɩ Moemdã?